Proposta għal REGOLAMENT TAL-PARLAMENT EWROPEW U TAL-KUNSILL dwar it-titjib fis-saldu tat-titoli fl-Unjoni Ewropea u dwar depożitorji ċentrali tat-titoli (CSDs) u li jemenda d-Direttiva 98/26/KE /* COM/2012/073 final - 2012/0029 (COD) */





MEMORANDUM TA’ SPJEGAZZJONI 1. Kuntest tal-proposta Id-Depożitorji Ċentrali tat-Titoli (CSDs - Central Securities Depositories) huma istituzzjonijiet sistemikament importanti għas-swieq finanzjarji. Kwalunkwe negozjar ta’ titoli ġewwa jew barra borża tat-titoli huwa segwit minn proċessi ta’ wara n-negozjar li jwasslu għas-saldu ta’ dak in-negozju, jiġifieri l-għoti ta’ titoli għal flus. Is-CSDs huma l-istituzzjonijiet ewlenin li jippermettu li jsir is-saldu billi jħaddmu l-hekk imsejħa sistemi ta’ saldu tat-titoli. Is-CSDs jiżguraw ukoll li r-reġistrar inizjali u l-manutenzjoni ċentrali tal-kontijiet tat-titoli li jirreġistraw kemm-il titolu nħareġ, minn min u kull bidla fiż-żamma ta’ dawk it-titoli. Is-CSDs għandhom rwol kruċjali wkoll għas-suq tal-kollateral, b’mod partikolari għal skopijiet tal-politika monetarja. Pereżempju, kważi kull kollateral eliġibbli għal operazzjonijiet tal-politika monetarja tal-banek ċentrali fl-UE, b’mod partikolari fiż-żona tal-euro, jgħaddi mis-sistemi ta’ saldu tat-titoli mħaddma mis-CSDs. Fl-2010, is-sistemi tas-saldu tat-titoli fl-UE saldaw madwar EUR 920 triljun fi tranżazzjonijiet, u fi tmiem l-2010 kellhom depożitati magħhom kważi EUR 39 triljun f’titoli. Hemm aktar minn 30 CSD fl-UE, ġeneralment wieħed f’kull pajjiż, u żewġ CSDs ‘internazzjonali’ (ICSDs – Clearstream Banking Luxembourg u Euroclear Bank), li huma subkategorija ta’ CSDs speċjalizzati fil-ħruġ ta’ bonds internazzjonali, komunament magħrufa bħala “Eurobonds”. Filwaqt li huma ġeneralment sikuri u effiċjenti fi ħdan il-fruntieri nazzjonali, is-CSDs jingħaqdu u jikkomunikaw b’mod inqas sikur fil-livell transfruntieri, u dan ifisser li investitur jaffaċċja riskji u spejjeż akbar meta jinvesti b’mod transfruntier. Pereżempju, l-għadd ta’ fallimenti tas-saldu huwa ogħla fi tranżazzjonijiet transfruntieri milli fi tranżazzjonijiet domestiċi u l-ispejjeż tas-saldu transfruntier huma sa erba’ darbiet ogħla mill-ispejjeż għas-saldu domestiku. Dawn il-problemi fis-sikurezza huma l-konsegwenza ta’ għadd ta’ fatturi, inklużi: · It-tul taċ-ċiklu tas-saldu. Iż-żmien bejn in-negozju u s-saldu mhuwiex armonizzat fl-UE, u dan joħloq xkiel meta t-titoli jiġu saldati b’mod transfruntier; · Proporzjon żgħir iżda sostanzjali ta’ titoli għadu jeżisti fuq il-karti. Dawn it-titoli jiġu saldati wara ċiklu tas-saldu ferm itwal, u dan iżid ir-riskju li jġorru l-investituri; · Fallimenti tas-saldu, li huma sitwazzjonijiet fejn tranżazzjoni ma jirnexxilhiex tiġi saldata fid-data tas-saldu maħsuba, mhumiex soġġetti għal penali deterrenti fis-swieq kollha u fejn jeżistu l-miżuri dixxiplinarji tas-saldu jvarjaw ħafna bejn is-swieq; · Filwaqt li d-Direttiva 98/26/KE dwar finalità ta’ settlement fis-sistemi ta’ settlement ta’ pagamenti u titoli (SFD)[1] tnaqqas ix-xkiel għal sistema ta’ saldu tat-titoli kkawżat minn proċeduri ta’ insolvenza kontra parteċipant f’dik is-sistema, din ma tindirizzax riskji oħrajn tas-sistema jew ir-reżiljenza tas-CSD li jħaddem is-sistema. Uħud mis-CSDs huma soġġetti għal riskji fuq il-kreditu u tal-likwidità addizjonali li jiġu mill-forniment ta’ servizzi bankarji anċillari għas-saldu; · Filwaqt li huma meqjusa bħala l-ewwel pass lejn il-konsolidazzjoni tas-swieq Ewropej tas-saldu, il-ftehimiet ta’ konnessjoni bejn is-CSDs joħolqu tħassib dwar is-sikurezza fin-nuqqas ta’ regoli prudenzjali speċifiċi għal dawn il-konnessjonijiet. Barra minn hekk, ikabbru l-interkonnettività bejn is-CSDs u dan jiġġustifika ulterjorment l-introduzzjoni ta’ qafas prudenzjali komuni. In-nuqqas ta’ suq intern uniku effiċjenti għas-saldu jqajjem ukoll tħassib importanti. Għadhom jeżistu ostakli importanti għas-suq Ewropew ta’ wara n-negozjar, bħal pereżempju l-limitazzjoni tal-aċċess tal-emittenti tat-titoli għas-CSDs, reġimi u regoli ta’ liċenzjar nazzjonali differenti għas-CSDs madwar l-UE u kompetizzjoni limitata bejn is-CSDs nazzjonali differenti. Dawn l-ostakli jirriżultaw f’suq frammentat ħafna. Konsegwentement, is-saldu transfruntieri ta’ tranżazzjonijiet jiddependi fuq ‘katini’ ta’ holdings kumplessi bla bżonn li spiss jinvolvu diversi CSDs u diversi intermedjarji oħrajn. Dan iħalli impatt negattiv fuq l-effiċjenza, iżda anki fuq ir-riskji assoċjati mat-tranżazzjonijiet transfruntieri. Dawn il-problemi huma importanti peress li t-tranżazzjonijiet transfruntieri fl-Ewropa, li jvarjaw minn xiri/bejgħ normali ta’ titoli sa trasferimenti ta' kollateral, qegħdin dejjem jiżdiedu u s-CSDs qed isiru dejjem aktar interkonnessi. Dawn ix-xejriet huma mistennija jiżdiedu b'rata mgħaġġla bid-dħul tat-Target2 Securities (T2S), proġett imniedi mill-Eurosystem sabiex jipprovdi pjattaform komuni mingħajr fruntieri għas-saldu tat-titoli fl-Ewropa, li huwa skedat li jibda fl-2015. Dan ir-Regolament propost jindirizza dawn il-problemi. Jintroduċi obbligi li t-titoli trasferibbli kollha jiġu rappreżentati f’format ta’ entrata fil-kotba u li dawn jiġu rreġistrati fis-CSDs qabel ma jiġu nnegozjati f’ċentri regolati. Jarmonizza l-perjodi tas-saldu u r-reġimi dixxiplinarji tas-saldu madwar l-UE. Jintroduċi sett ta’ regoli komuni ispirat minn standards internazzjonali li jindirizza r-riskji tal-operazzjonijiet u s-servizzi tas-CSDs. Peress li s-CSDs se jkunu soġġetti għal regoli sostantivi identiċi madwar l-UE, dawn se jibbenefikaw minn rekwiżiti uniformi għal-liċenzjar u passaport għall-UE kollha, li se jgħin biex jiġu eliminati l-ostakli eżistenti għall-aċċess. Għaldaqstant, ir-Regolament propost se jżid is-sikurezza fis-sistema u jiftaħ is-suq għas-servizzi tas-CSD, u b’hekk itejjeb l-effiċjenza tas-saldu tat-titoli. Bir-Regolament propost se jitlesta l-qafas regolatorju għall-infrastrutturi tas-suq tat-titoli, flimkien mad-Direttiva 2004/39/KE dwar is-swieq fl-istrumenti finanzjarji (MiFID)[2] għaċ-ċentri tan-negozjar, u l-proposta għal Regolament dwar tranżazzjonijiet tad-derivattivi (EMIR) għall-Kontropartijiet Ċentrali (CCPs). Din l-inizjattiva rċiviet appoġġ politiku wiesa'. Il-Kunsill tal-ECOFIN tat-2 ta’ Diċembru 2008 enfasizza l-ħtieġa li jissaħħu s-sikurezza u s-solidità tas-sistemi tas-saldu tat-titoli mħaddma mis-CSDs u qabel li hija meħtieġa leġiżlazzjoni tal-UE biex tindirizza l-ostakli legali relatati mal-proċess ta’ wara n-negozjar, inklużi l-ostakli fl-aċċess għas-CSDs. Hemm ukoll qbil mod internazzjonali dwar il-ħtieġa ta' standards xierqa għas-CSDs. Sa mill-2001, ir-regolaturi bankarji u tat-titoli globali (CPSS-IOSCO - Committee on Payment and Settlement Systems of the International Organisation of Securities Commissions) adottaw sett ta’ rakkomandazzjonijiet għas-sistemi tas-saldu tat-titoli. Dawn ġew adattati permezz ta’ linji gwida mhux vinkolanti minn regolaturi Ewropej (SEBĊ-KRET) fl-2009. F’Ottubru 2010 il-Bord ta’ Stabbiltà Finanzjarja tenna s-sejħa għal standards aġġornati għal infrastrutturi tas-swieq ewlenin aktar robusti u talab reviżjoni u tisħiħ tal-istandards eżistenti. 2. riżutati tal-konsultazzjonijiet mal-partijiet interessati u valutazzjoni tal-impatt Din l-inizjattiva hija r-riżultat ta’ djalogu u konsultazzjoni estensivi u kontinwi mal-partijiet interessati ewlenin kollha, inklużi r-regolaturi tat-titoli u dawk bankarji, il-BĊE u kull tip ta’ parteċipant fis-suq. Tieħu f’kunsiderazzjoni l-opinjonijiet espressi f’konsultazzjoni pubblika mit-13 ta’ Jannar sal-1 ta’ Marzu 2011, u l-kontribuzzjoni miksuba minn firxa wiesgħa ta’ gruppi ta’ partijiet interessati sa mis-sajf tal-2010. Barra minn hekk, studju estern tal-ispejjeż u l-prezzijiet fis-settur ta’ wara n-negozjar ġie kkummissjonat lil Oxera Consulting. Oxera pprovdiet l-ewwel rapport fl-2009 u t-tieni wieħed fl-2011. Dawn ir-rapporti jipprovdu dejta utli dwar id-diskrepanzi fl-ispejjeż ta’ wara n-negozjar transfruntier u domestiku fl-Ewropa. B’konformità mal-politika tagħha ta’ “Regolamentazzjoni Aħjar”, il-Kummissjoni wettqet valutazzjoni tal-impatt tal-alternattivi politiċi. L-għażliet politiċi ġew valutati fl-isfond tal-objettivi ewlenin ta’ żieda fis-sikurezza, l-effiċjenza u l-kundizzjonijiet ekwivalenti ta’ kompetizzjoni għas-servizzi tas-CSDs fl-Ewropa. Il-valutazzjoni twettqet billi li ġiet ikkunsidrata l-effettività tal-kisba tal-objettivi msemmija hawn fuq u l-kosteffiċjenza fl-implimentazzjoni tal-għażliet politiċi differenti. L-abbozz tar-rapport ta’ valutazzjoni tal-impatt ġie sottomess fis-16 ta’ Marzu 2011 lill-Bord tal-Valutazzjoni tal-Impatt (IAB - Impact Assessment Board) tal-Kummissjoni, segwit minn sottomissjoni mill-ġdid ta’ abbozz revedut fit-8 ta’ Awwissu 2011. L-abbozz tar-rapport ġie mtejjeb b’mod konsiderevoli wara l-kummenti tal-IAB billi ssaħħet il-bażi tal-elementi pprovati li huma sottostanti l-problemi identifikati u l-analiżi tal-għażliet politiċi differenti, b’mod partikolari fir-rigward tas-servizzi bankarji anċillari għas-saldu u billi inkluda stima tal-benefiċċji kumplessivi u tal-impatt tal-għażliet politiċi differenti fuq gruppi ta’ partijiet interessati differenti u qafas ta’ monitoraġġ u evalwazzjoni aktar ċar u robust. 3. Elementi legali tal-proposta 3.1. Bażi legali Il-proposta hija bbażata fuq l-Artikolu 114 tat-Trattat dwar il-Funzjonament tal-Unjoni Ewropea (TFUE) bħala l-aktar bażi legali xierqa f’dan il-qasam. L-għan ewlieni tal-proposta huwa li tindirizza n-nuqqas ta’ sikurezza u effiċjenza tas-saldu tat-titoli u l-ostakli li jirriżultaw għall-funzjonament tas-suq intern mir-regoli nazzjonali diverġenti li jirregolaw is-saldu tat-titoli u l-attivitajiet tas-CSDs li jħaddmu s-sistemi ta’ saldu tat-titoli, billi tintroduċi sett ta’ regoli komuni li jikkonċernaw ċerti aspetti taċ-ċiklu u d-dixxiplina tas-saldu, kif ukoll sett ta’ rekwiżiti prudenzjali komuni li jindirizzaw ir-reżiljenza u l-aċċess għas-CSDs. Fin-nuqqas ta' dawn ir-regoli u rekwiżiti komuni, miżuri li x'aktarx ikunu diverġenti meħuda fil-livell nazzjonali jkollhom impatt dirett negattiv fuq is-sikurezza, l-effiċjenza u l-kompetizzjoni fis-swieq tas-saldu tal-Unjoni. Regolament huwa meqjus bħala l-aktar strument xieraq sabiex jiżgura li l-parteċipanti kollha fis-suq ikunu soġġetti għal obbligi uniformi u li huma direttament applikabbli rigward iċ-ċiklu u d-dixxiplina tas-saldu, u li s-CSDs ikunu soġġetti għal standards prudenzjali uniformi u direttament applikabbli fl-Unjoni, li għandhom isaħħu r-reżiljenza u r-rwol ċentrali tagħhom fil-manutenzjoni tas-sistemi ta’ entrati fil-kotba u fil-proċess tas-saldu. Peress li l-għan ewlieni tar-Regolament propost huwa li jintroduċi għadd ta’ obbligi legali imposti direttament fuq l-operaturi tas-suq li, fost l-oħrajn, jikkonsistu fir-reġistrar ta’ virtwalment it-titoli trasferibbli kollha fil-format ta’ entrata fil-kotba f’CSD u qafas ta’ żmien aktar strett għas-saldu u peress li s-CSDs huma responsabbli mit-tħaddim tas-sistemi tas-saldu tat-titoli u tal-applikazzjoni ta’ miżuri sabiex jipprovdu saldu f’waqtu fl-Unjoni, huwa essenzjali li s-CSDs kollha jikkonformaw b’mod kostanti mar-rekwiżiti prudenzjali uniformi u stretti previsti fil-proposta. Għaldaqstant, hemm bżonn li f’din il-proposta jiġi inkluż sett ta’ regoli uniformi u direttament applikabbli fir-rigward tal-awtorizzazzjoni u s-superviżjoni kontinwa tas-CSDs, b'konsegwenza tal-obbligi legali imposti fuq l-operaturi tas-suq. 3.2. Sussidjarjetà u proporzjonalità Skont il-prinċipju ta’ sussidjarjetà stipulat fl-Artikolu 5(3) tat-Trattat dwar l-Unjoni Ewropea , azzjoni fil-livell tal-Unjoni għandha tittieħed biss meta l-miri previsti ma jkunux jistgħu jinkisbu b’mod suffiċjenti mill-Istati Membri weħidhom u jistgħu, minħabba l-iskala jew l-effetti tal-azzjoni proposta, jinkisbu aħjar mill-UE. Essenzjalment, din il-proposta għandha l-għan li trendi s-suq Ewropew tat-titoli aktar sikur u effiċjenti ġewwa l-Unjoni, u dan jeħtieġ azzjoni koordinata mill-UE. L-azzjoni tal-Unjoni hija ġustifikata ulterjorment min-natura sistemika tas-CSDs u l-interkonessjoni dejjem tikber ta’ bejniethom, b’mod partikolari wara l-introduzzjoni tat-T2S. Fir-rigward tal-awtorizzazzjoni u s-superviżjoni tas-CSDs, ir-Regolament propost għandu l-għan li jsib bilanċ bejn il-kompetenzi tal-awtoritajiet nazzjonali u l-interessi tal-awtoritajiet kompetenti l-oħrajn. L-Awtorità Ewropea tat-Titoli u s-Swieq (AETS) se jkollha rwol importanti fis-soluzzjoni tat-tilwim, fl-iffaċilitar tal-ftehimiet ta’ kooperazzjoni bejn awtoritajiet nazzjonali u fl-iżvilupp ta’ standards tekniċi b’konsultazzjoni mill-qrib mal-membri tas-Sistema Ewropea ta’ Banek Ċentrali (SEBĊ). Ċerti kwistjonijiet diġà huma koperti mil-leġiżlazzjoni eżistenti tal-Unjoni. Pereżempju, is-sistemi tas-saldu tat-titoli diġà huma definiti mid-Direttiva 98/26/KE dwar finalità ta’ settlement fis-sistemi ta’ settlement ta’ pagamenti u titoli[3] u d-Direttiva 2004/39/KE (MiFID) tipprevedi ċerti regoli ta’ aċċess mill-parteċipanti fis-suq għas-sistema ta’ saldu tat-titoli tal-għażla tagħhom. Ir-Regolament propost huwa konsistenti ma’ dawn it-testi tal-Unjoni. Il-proposta tieħu f’kunsiderazzjoni sħiħa wkoll il-prinċipju tal-proporzjonalità meħtieġ fl-Artikolu 5(4) tat-Trattat dwar l-Unjoni Ewropea, jiġifieri li l-azzjoni tal-Unjoni għandha tkun adegwata sabiex tilħaq l-objettivi fil-mira u ma għandhiex tmur lil hinn minn dak li huwa meħtieġ. Ir-Regolament propost huwa kompatibbli ma’ dan il-prinċipju u jsib il-bilanċ it-tajjeb bejn l-interess pubbliku inkwistjoni u l-kosteffiċjenza tal-miżuri proposti. Il-proposta ħadet f’kunsiderazzjoni sħiħa l-ħtieġa li jiġu bbilanċjati s-sikurezza u l-effiċjenza tas-suq mal-ispejjeż għall-partijiet interessati. 3.3. Spjegazzjoni dettaljata tal-proposta Ir-Regolament propost għandu żewġ partijiet ewlenin: miżuri li jindirizzaw l-operaturi kollha tas-suq fil-kuntest tas-saldu tat-titoli (Titolu II) u miżuri li jindirizzaw b’mod speċifiku lis-CSDs (Titoli III, IV u V). It-titoli li jifdal, dwar il-kamp ta’ applikazzjoni u d-definizzjonijiet (Titolu I) u d-dispożizzjonijiet tranżizzjonali u finali (Titolu VI) japplikaw għaż-żewġ partijiet tal-proposta. 3.3.1. Kamp ta’ applikazzjoni tal-proposta (Titolu I) Ir-Regolament propost ikopri s-CSDs kollha, iżda jeżenta mir-rekwiżiti ta’ awtorizzazzjoni u superviżjoni lill-membri tas-SEBĊ u l-korpi nazzjonali u pubbliċi oħrajn li jipprovdu servizzi simili, bħall-korpi nazzjonali tal-Istati Membri inkarigati mill-ġestjoni tad-dejn pubbliku jew biex jintervjenu fiha, li li kieku jkunu jikkawlifikaw bħala CSDs. Minkejja dan, dawn l-istituzzjonijiet jibqgħu soġġetti għas-sett sħiħ ta’ rekwiżiti għas-CSDs. Huma eżenti mit-Titolu IV li jimponi s-segregazzjoni bejn is-servizzi bankarji anċillari għas-saldu u servizzi oħra tas-CSD peress li dawn l-istituzzjonijiet, fl-essenza tan-natura tagħhom, jipprovdu servizzi anċillari bħal dawn. Rigward l-istrumenti finanzjarji, il-proposta tkopri l-istrumenti finanzjarji kollha f’dak li jikkonċerna s-CSDs, iżda tkopri l-aktar it-titoli trasferibbli kif definit fil-punt (18) tal-Artikolu 4(1) tad-Direttiva 2004/39/KE (MiFID) (essenzjalment ishma u bonds) għall-finijiet tat-Titolu II dwar is-saldu ta’ titoli. 3.3.2. Saldu ta’ titolu (Titolu II) Objettiv ewlieni tar-Regolament propost jikkonsisti fit-tkabbir tas-sikurezza tas-saldu. It-Titolu II jinkludi tliet settijiet ta’ miżuri sabiex jinkiseb dan il-għan. L-ewwel nett, jimponi l-hekk imsejħa dematerjalizzazzjoni/immobilizzazzjoni tat-titoli, li huwa l-ħruġ ta’ titoli fil-format ta’ entrata fil-kotba. Din il-miżura għandha l-għan li żżid l-effiċjenza tas-saldu, tiffaċilita t-tqassir tal-perjodi tas-saldu u tiżgura l-integrità ta' ħruġ ta' titoli billi tippermetti rikonċiljazzjoni eħfef taż-żamma tat-titoli. Titoli b'entrata fil-kotba mhux neċessarjament iridu jiġu rreġistrati f’CSD qabel ma jiġu nnegozjati jew mogħtija bħala kollateral. Pereżempju, jistgħu jiġu rreġistrati minn reġistraturi. Madanakollu, jekk jiġu nnegozjati f’ċentri regolati mid-Direttiva 2004/39/KE (MiFID), dawn iridu jiġu rreġistrati f’CSD, sabiex jibbenefikaw mill-protezzjoni għas-sistemi ta’ saldu tat-titoli skont id-Direttiva 98/26/KE u sabiex jiffaċilitaw ir-rikonċiljazzjoni bejn it-titoli rreġistrati, fuq naħa, u t-titoli negozjati, fuq in-naħa l-oħra. Ir-Regolament propost jipprovdi għal perjodu ta' transazzjoni twil biżżejjed, sal-1 ta' Jannar 2018 ħalli jippermetti lill-operaturi tas-suq mill-Istati Membri fejn għadhom jeżistu ammonti sinifikanti ta' titoli fuq il-karta biex jikkonformaw ma' din il-miżura. It-tieni, it-Titolu II jarmonizza l-perjodu tas-saldu għat-tranżazzjonijiet tat-titoli madwar l-UE. Fl-Ewropa, ħafna mit-tranżazzjonijiet ta’ titoli jiġu saldati fi żmien jumejn jew tlieta wara l-ġurnata tan-negozjar, skont is-suq. Il-perjodu tas-saldu ser jiġi armonizzat u stipulat għal jumejn wara l-ġurnata tan-negozjar, għalkemm ser ikunu permessi perjodi iqsar tas-saldu. It-tielet, it-Titolu II jarmonizza l-miżuri dixxiplinarji tas-saldu madwar l-UE. Dawn jikkonsistu f’miżuri ex ante għall-prevenzjoni tal-fallimenti tas-saldu, u miżuri ex post biex jindirizzaw il-fallimenti tas-saldu. L-objettiv ewlieni huwa li jonqsu l-fallimenti tas-saldu u li tiġi skoraġġita kwalunkwe kompetizzjoni li tbaxxi l-istandards għad-dixxiplina tas-saldu, pereżempju bejn swieq li jista’ jkollhom sistemi ta’ penali differenti fis-seħħ. Id-dispożizzjonijiet proposti jmorru lil hinn mil-livell tas-CSDs u għandhom l-għan li jissottomettu lill-parteċipanti fis-suq li jonqsu milli jfornu t-titoli fid-data ta’ saldu maħsuba għal proċedura ta’ ‘xiri sfurzat’ armonizzata, li tista’ tiġi eżekwita minn CCP, fil-każ ta’ tranżazzjoni kklerjata, jew inkluża b’mod ieħor fir-regoli proprji taċ-ċentri tan-negozjar. 3.3.3. CSDs (Titolu III) Awtorizzazzjoni u superviżjoni tas-CSDs (Kapitolu I) Id-Direttiva 98/26/KE diġà tiddefinixxi s-sistemi tas-saldu tat-titoli bħala arranġamenti formali li jippermettu t-trasferimenti ta’ titoli bejn parteċipanti differenti. Madanakollu, dik id-direttiva ma tindirizzax l-istituzzjonijiet li huma responsabbli mit-tħaddim ta’ dawn is-sistemi. Fir-rigward tal-kumplessità ta’ dawn is-sistemi u r-riskji relatati mas-saldu li dejjem qed jiżdiedu, huwa essenzjali li l-istituzzjonijiet li jħaddmu sistemi ta’ saldu tat-titoli jiġu legalment definiti, awtorizzati u superviżati skont sett ta’ standards prudenzjali komuni. CSD huwa definit bħala persuna ġuridika li tħaddem sistema ta’ saldu tat-titoli u tal-inqas servizz ewlieni ieħor (jew servizz ‘notarili’ jew servizz ta’ manutenzjoni ċentrali). Barra minn hekk, is-CSDs jitħallew iwettqu ċerti servizzi 'anċillari' biss, li fil-parti l-kbria tagħhom huma relatati mas-servizzi ewlenin. Fejn dawn is-servizzi anċillari jinkludu servizzi tat-taxxa, is-CSDs ikun jeħtiġilhom jiżguraw li huma konformi mal-leġiżlazzjoni fiskali tal-Istati Membri konċernati. Fil-każ ta' proċeduri ta' ħelsien mit-taxxa minn ras il-għajn, is-CSDs ikun jeħtiġilhom osservaw kwalunkwe rekwiżit li l-Istat Membru tas-sors tal-pagamenti soġġetti għat-taxxa minn ras il-għajn jimponi fuq l-intermedjarji finanzjarji sabiex jawtorizzahom japplikaw it-taxxa minn ras il-għajn u jitolbu ħelsien mit-taxxa minn ras il-għajn f'isem is-sidien benefiċjarji tal-pagamenti. Dan jista' b'mod partikolari jinvolvi l-obbligu li tiġi rapportata informazzjoni dwar l-investitur direttament lill-Istat Membru tas-sors (biex ikun jista' jintalab ħelsien mit-taxxi minn ras il-għajn fis-sors), li jista' mbagħad jgħaddiha lill-Istat Mmebru tar-residenza tas-sid benefiċjarju tal-istrumenti finanzjarji. Is-CSDs iridu jkunu awtorizzati u superviżati minn awtoritajiet kompetenti nazzjonali tal-post fejn ikunu stabbiliti. Madanakollu, minħabba l-element transfruntier li qed dejjem jikber tal-attività tagħhom, ikollhom jiġu kkonsultati awtoritajiet oħrajn relatati mas-sistema/i ta’ saldu tat-titoli mħaddma mis-CSD u relatati ma’ entitajiet ta’ grupp oħrajn. L-AETS se jkollha rwol importanti fl-iżvilupp ta’ abbozz ta’ standards tekniċi sabiex jiġi armonizzat il-proċess tal-awtorizzazzjoni u sabiex tiġi żgurata kooperazzjoni bejn l-awtoritajiet. Il-proposta tagħti “passaport” lis-CSDs awtorizzati sabiex jipprovdu servizzi fl-Unjoni, jew billi jipprovdu direttament servizz fi Stat Membru ieħor jew billi jistabbilixxu fergħa f’dak l-Istat Membru. CSD minn pajjiż terz jista’ jingħata aċċess għall-Unjoni jekk ikun rikonoxxut mill-AETS. Rikonoxximent bħal dan jista’ jingħata biss meta l-Kummissjoni tkun aċċertat li l-qafas legali u superviżorju ta’ dak il-pajjiż terz ikun ekwivalenti għal dak tal-Unjoni u li l-pajjiż terz jipprovdi għal rikonoxximent ekwivalenti effettiv tal-qafas regolatorju u superviżorju tal-Unjoni; is-CSD huwa soġġett għal awtorizzazzjoni u superviżjoni effettiva f’dak il-pajjiż terz; u li hemm fis-seħħ ftehimiet ta’ kooperazzjoni bejn l-AETS u l-awtoritajiet ta' dak il-pajjiż terz. Rekwiżiti għas-CSDs u kunflitt bejn il-liġijiet (Kapitoli II u III) Peress li s-CSDs huma sistemikament importanti u jwettqu servizzi kritiċi għas-suq tat-titoli, dawn iridu jkunu soġġetti għal standards prudenzjali għoljin sabiex tiġi żgurata l-vijabbiltà tagħhom u l-protezzjoni tal-parteċipanti tagħhom. Ir-rekwiżiti għas-CRDs huma ggruppjati f’diversi kategoriji fil-Kapitolu II: rekwiżiti organizzazzjonali (Taqsima 1), regoli tal-kondotta tan-negozju (Taqsima 2), rekwiżiti għas-servizzi tas-CSD (Taqsima 3), rekwiżiti prudenzjali (Taqsima 4) u rekwiżiti għall-konnessjonijiet tas-CSD (Taqsima 5). It-Taqsima 1 teħtieġ li s-CSDs ikollhom arranġamenti ta’ governanza robusti, maniġment superjuri, bord u azzjonisti bl-esperjenza u adattati, u li jistabbilixxu kumitati tal-utenti li jirrappreżentaw l-emittenti u l-parteċipanti għal kull sistema ta’ saldu tat-titoli. Kull esternalizzazzjoni ta’ servizzi jew attivitajiet ma għandhiex tikkomprometti r-responsabbiltà ta’ CSD lejn il-parteċipanti jew l-emittenti jew l-eżekuzzjoni tal-funzjonijiet superviżorji jew ta’ sorveljanza minn awtoritajiet differenti. Eċċezzjoni importanti hija prevista għall-arranġamenti ta’ esternalizzazzjoni ma’ entitajiet pubbliċi, bħall-proġett T2S imħaddem mill-Eurosystem, li huma rregolati minn qafas iddedikat miftiehem bejn l-awtoritajiet kompetenti. It-Taqsima 2 tintoduċi rekwiżiti importanti għas-CSDs sabiex ikollhom kriterji nondiskriminatorji, trasparenti u strettament ibbażati fuq ir-riskji għall-parteċipazzjoni f’sistemi ta’ saldu tat-titoli. Dawn ir-rekwiżiti huma msaħħa mid-dispożizzjonijiet dwar l-aċċess stabbiliti fil-Kapitolu IV. Tintroduċi wkoll prinċipji importanti dwar it-trasparenza rigward id-divulgazzjoni pubblika tal-prezzijiet u d-divulgazzjoni lill-awtoritajiet kompetenti tal-ispejjeż u d-dħul mis-servizz ipprovdut. It-Taqsima 3, fl-Artikolu 34 dwar ir-rekwiżiti għas-servizzi tas-CSD, tirrikonoxxi r-rwol importanti tas-CSDs fl-iżgurar tal-integrità ta’ ħruġ ta’ titoli u tinkludi obbligi dwar ir-rikonċiljazzjoni dakinhar tal-kontijiet. F’termini ta’ segregazzjoni tal-kontijiet għall-finijiet tal-protezzjoni tal-assi tal-parteċipanti, il-proposta tmur lil hinn mir-rekwiżiti previsti fid-Direttiva 2004/39/KE (MiFID) u teħtieġ li s-CSDs jissegregaw il-kontijiet ta’ kull parteċipant minn dawk ta' parteċipanti oħrajn u li jippermettu lill-parteċipanti jissegregaw il-kontijiet ta’ kull klijent tal-parteċipanti. Rigward is-saldu fi flus, il-proposta teħtieġ li s-CSDs isaldaw f’kontijiet f'banek ċentrali kull meta dan ikun prattikabbli u disponibbli. Saldu fi flus f'bank kummerċjali jista’ jsir, madanakollu, mhux għall-kuntrarju ta' ċerti prattiki attwali, dan għandu jsir permezz ta’ istituzzjoni ta’ kreditu separata li taġixxi bħala aġent tas-saldu. Ir-rekwiżiti prudenzjali għas-CSDs stess fit-Taqsima 4 jinkludu dispożizzjonijiet importanti dwar il-mitigazzjoni tar-riskju operazzjonali. Peress li s-CSDs ma jitħallewx iwettqu servizzi tat-tip bankarju b’mod dirett, ir-riskju ewlieni li se jaffaċjaw is-CSDs huwa riskju operazzjonali. Dawn id-dispożizzjonijiet jinkludu miżuri xierqa sabiex jiżguraw il-kontinwatà tal-operazzjonijiet, inkluż is-saldu, il-ħin kollu. Huma stabbiliti wkoll rekwiżiti kapitali b’referenza għall-ispejjeż operazzjonali – is-CSDs għandhom iżommu l-kapital, il-qligħ imfaddal u riżervi sabiex ikopru minimu ta’ sitt xhur spejjeż operazzjonali. Peress li s-CSDs qed isiru dejjem aktar interkonnessi u dan il-proċess huwa mistenni jitħaffef bid-dħul tas-T2S, l-Artikolu 45 jipprovdi għal rekwiżiti prudenzjali importanti għal CSDs konnessi, inkluż l-istabbiliment ta’ regoli identiċi dwar il-finalità tas-saldu. Il-Kapitolu III għandu l-għan li jżid iċ-ċertezza legali għat-tranżazzjonijiet tat-titoli, billi jipproponi regola dwar kunflitti tal-liġijiet fir-rigward tal-aspetti proprjetarji għat-titoli depożitati għand CSD. Aċċess għas-CSDs (Kapitolu IV) Il-ftuħ tas-suq għas-servizzi tas-CSD u t-tneħħija tal-ostakli għall-aċċess huwa wieħed mill-objettivi ta’ din l-inizjattiva. Il-Kapitolu IV jindirizza tliet tipi ta’ aċċess: (a) bejn emittenti u CSDs, (b) bejn CSDs, u (c) bejn CSDs u infrastrutturi oħrajn tas-suq. F’diversi Stati Membri, l-emittenti huma meħtieġa mil-liġi joħorġu ċerti tipi ta’ titoli, l-aktar ishma, fis-CSD nazzjonali. L-Artikolu 47 jintroduċi d-dritt tal-emittenti li jirreġistraw it-titoli tagħhom fi kwalunkwe CSD awtorizzat fl-Unjoni kif ukoll id-dritt għas-CSDs li jipprovdu servizzi għal titoli li ġew kostitwiti skont il-liġi ta’ Stat Membru ieħor. L-ispeċifiċitajiet nazzjonali huma rispettati billi jiġi rrikonoxxut li dan id-dritt għandu jkun mingħajr ħsara għal-liġi tal-kumpaniji li skontha t-titoli jkunu kostitwiti. It-Taqsimiet 2 u 3 jistabbilixxu l-prinċipji dwar l-aċċess. CSD għandu jkollu d-dritt li jsir parteċipant f’sistema ta’ saldu tat-titoli ta’ CSD ieħor fuq il-bażi ta' prinċipji nondiskriminatorji u bbażati fuq ir-riskji. Barra minn hekk, fuq il-bażi tal-istess prinċipji, CSD għandu jkollu d-dritt li jitlob lil CSD ieħor sabiex jiżvilluppa funzjonijiet speċjali, li għandhom jiġu pprezzati fuq bażi ta’ ‘kost b’addenda’. B’mod simili, CSD għandu jkollu d-dritt li jirċievi aġġornamenti dwar it-tranżazzjonijiet mis-CCPs u ċentri tan-negozjar u dawk l-infrastrutturi għandu jkollhom aċċess għas-sistemi ta’ saldu tat-titoli mħaddma mis-CSDs. Kull tilwima bejn l-awtoritajiet kompetenti relevanti tista’ tiġi riferuta lill-AETS sabiex tinstab soluzzjoni. 3.3.4. Istituzzjonijiet ta’ kreditu maħtura sabiex jaġixxu bħala aġenti tas-saldu (Titolu IV) Kif ġie spjegat qabel, meta saldu f'bank ċentrali ma jkunx prattiku jew disponibbli, is-CSDs jistgħu joffru lill-parteċipanti tagħhom saldu fi flus f’bank kummerċjali. Madanakollu, is-CSDs ma għandhomx jipprovdu s-servizzi bankarji anċillari għas-saldu huma stess, iżda għandhom ikunu awtorizzati mill-awtoritajiet kompetenti tagħhom sabiex jagħżlu istituzzjoni ta’ kreditu sabiex taġixxi bħala aġent tas-saldu sabiex jinfetħu kontijiet tal-flus u jagħtu faċilitajiet ta’ kreditu sabiex jiġi ffaċilitat is-saldu sakemm l-awtoritajiet kompetenti ma jurux, abbażi tal-evidenza disponibbli, li l-iskopertura ta’ istituzzjoni ta’ kreditu waħda għall-konċentrazzjoni tar-riskji tal-kreditu u l-likwidità mhijiex mitigata biżżejjed. Din is-separazzjoni bejn is-CSDs u l-aġenti tas-saldu hija miżura importanti sabiex tiġi indirizzata u tiżdied is-sikurezza tas-CSDs. Is-servizzi bankarji anċillari għas-saldu jżidu r-riskji li għalihom huma esposti s-CSDs u għaldaqstant, iżidu l-probabilità li s-CSDs iġarrbu inadempjenza jew ikunu soġġetti għal stress qawwi. Filwaqt li ġeneralment is-servizzi bankarji jiġu pprovduti minn xi CSDs fuq il-bażi ta’ dakinhar u huma limitati għas-servizzi anċillari għas-saldu, l-ammonti ġestiti xorta waħda huma sinifikanti u kwalunkwe inadempjenza ta’ CSDs bħal dawn ikollha konsegwenzi negattivi għas-swieq tat-titoli u tal-pagamenti. Ir-rekwiżit li s-servizzi bankarji jiġu fornuti f’entità legali separata minn dik li tipprovdi s-servizzi ewlenin tas-CSD se jipprevjeni t-trażmissjoni tar-riskji mis-servizzi bankarji għall-forniment ta’ servizzi ewlenin tas-CSD, b’mod partikolari fil-każ ta’ insolvenza jew stress qawwi li jirriżultaw mis-servizzi bankarji. Dan ir-rekwiżit se jipprovdi wkoll lis-CSDs u lill-awtoritajiet pubbliċi b’aktar għażliet sabiex isibu soluzzjonijiet adattati f’każ ta’ inadempjenza tal-aġent tas-saldu li jipprovdi servizzi bankarji. Għas-CSDs li bħalissa jipprovdu servizzi bankarji, l-ispejjeż ewlenin assoċjati ma’ din il-miżura huma l-ispejjeż legali involuti fil-ftugħ ta’ entità ġuridika separata għall-forniment ta’ servizzi bankarji, filwaqt li s-CSDs li jixtiequ jiżviluppaw servizzi bħal dawn fil-ġejjieni ma jġarrbux spejjeż inkrimentali sinifikanti biex jistabbilixxu entità ġuridika separata. Ma hemm l-ebda alternattiva inqas strinġenti għas-separazzjoni tas-servizzi bankarji, li tkun telimina kompletament il-periklu ta’ trażmissjoni ta' riskji mis-servizzi bankarji għas-servizzi ewlenin tas-CSD. Sabiex jiġu żgurati l-effiċjenzi li jirriżultaw mid-dispożizzjoni ta' servizzi kemm ta' CSD kif ukoll bankarji fl-istess grupp ta' intrapriżi, ir-rekwiżit li s-servizzi bankarji jitwettqu minn istituzzjoni ta' kreditu differenti ma għandux jipprevjeni lil dik l-istituzzjoni ta' kreditu milli tagħmel parti mill-istess grupp ta' intrapriżi bħas-CSD. Madankollu, jekk servizzi kemm ta' CSD kif ukoll bankarji jiġu pprovduti fl-istess grupp ta' intrapriżi, l-attivitajiet tal-istituzzjoni ta' kreditu li tipprovdi s-servizzi bankarji għandhom ikunu limitati għall-forniment ta' servizzi bankarji anċillari għas-saldu. L-aħħar restrizzjoni timmira li tnaqqas il-profil ġenerali tar-riskju tal-grupp li jirriżulta mill-preżenza ta' istituzzjoni ta' kreditu f'dak il-grupp. L-awtoritajiet kompetenti għandhom ikunu jistgħu juru każ b'każ li ma jeżistix riskju sistemiku li jinħoloq mill-forniment ta' servizzi ta' CSD kif ukoll bankarji mill-istess entità ġuridika. F'dan il-każ, tkun tista' ssir talba ġustifikata lill-Kummissjoni Ewropea li tista' tawtorizza deroga. Fi kwalunkwe każ, l-attivitajiet ta' CSD liċenzjat bħala istituzzjoni tal-kreditu għandhom ikunu limitata għall-forniment ta' servizzi bankarji anċillari għas-saldu. L-istituzzjoni ta’ kreditu li taġixxi bħala aġent tas-saldu għandha tkun awtorizzata skont id-Direttiva 2006/48/KE rigward il-bidu u l-eżerċizzju tan-negozju tal-istituzzjonijiet ta’ kreditu[4]. Madanakollu, peress li s-sistema/i tas-saldu tat-titoli mħaddma mis-CSDs għandhom jiġu protetti kemm jista’ jkun kontra kwalunke riskju potenzjali kkawżat mill-aġenti tas-saldu, dawn l-aġenti għandhom jikkonformaw ma' rekwiżiti addizzjonali għall-mitigazzjoni tar-riskji tal-kreditu u tal-likwidità fir-rigward ta’ kull sistema ta’ saldu tat-titoli li jaqdu. Meta wieħed iqis li d-Direttiva 2006/48/KE ma tindirizzax b’mod speċifiku r-riskji tal-kreditu u tal-likwidità ta’ dakinhar li jirriżultaw mill-forniment ta’ servizzi bankarji anċillari għas-saldu, l-istituzzjonijiet ta’ kreditu għandhom ikunu soġġetti wkoll għal rekwiżiti ta’ mitigazzjoni tar-riskji tal-kreditu u tal-likwidità li għandhom japplikaw għal kull sistema ta’ saldu tat-titoli li fir-rigward tagħhom huma jaġixxu bħala aġenti tas-saldu. Ir-rekwiżiti proposti għall-aġenti tas-saldu huma spirati mill-istandards internazzjonali tas-CPSS-IOSCO għall-infrastrutturi tas-suq finanzjarju u minn prattiki attwali tas-suq. Jinkludu kollateralizzazzjoni sħiħa ta’ skoperturi ta’ kreditu, il-monitoraġġ ta’ likwidità ta’ dakinhar filwaqt li jittieħed f’kunsiderazzjoni r-riskju tal-likwidità ġġenerat mill-inadempjenza tal-akbar żewġ parteċipanti u limiti ta’ konċentrazzjoni fuq il-fornituri tal-likwidità. 3.3.5. Sanzjonijiet (Titolu V) Fil-Komunikazzjoni tal-Kummissjoni ‘Rinfurzar tar-reġimi tas-sanzjonar fis-settur tas-servizzi finanzjarji’ twettqet analiżi tas-setgħat ta’ sanzjonar eżistenti u l-applikazzjoni prattika tagħhom bil-għan li tippromwovi l-konverġenza tas-sanzjonijiet fost il-firxa tal-attivitajiet superviżorji[5]. Pereżempju, analiżi tar-reġimi nazzjonali fis-seħħ uriet li l-livelli ta’ sanzjonijiet pekunarji jvarjaw ħafna fost l-Istati Membri, li uħud mill-awtoritajiet kompetenti ma għandhomx ċerti setgħat ta’ sanzjonar importanti għad-dispożizzjoni tagħhom u li xi awtoritajiet kompetenti ma jistgħux jimponu sanzjonijiet fuq persuni fiżiċi u ġuridiċi. Konsegwentement, il-Kummissjoni issa qed tipproponi li l-Istati Membri għandhom jipprevedu li sanzjonijiet u miżuri amministrattivi xierqa jkunu jistgħu jiġu applikati għal ksur tar-Regolament. Għal dan il-għan, sett minimu ta’ sanzjonijiet u miżuri amministrattivi għandu jkun disponibbli għall-awtoritajiet kompetenti, inkluż l-irtirar tal-awtorizzazzjoni, twissijiet pubbliċi, tkeċċija tal-maniġment, radd lura ta’ profitti miksuba mill-ksur ta’ dan ir-Regolament fejn dawn ikunu jistgħu jiġu ddeterminati, u multi amministrattivi. Il-livell massimu ta’ multi amministrattivi ma għandux ikun inqas mil-livell stipulat mir-Regolament – 10% mill-fatturat annwali ta’ entità legali jew ħames miljun Euro jew 10% tad-dħul annwali ta’ persuna fiżika. Meta jiġi ddeterminat it-tip u l-livell ta’ sanzjonijiet, l-awtoritajiet kompetenti għandhom jieħdu f’kunsiderazzjoni għadd ta’ kriterji stabbiliti mir-Regolament, inkluż id-daqs u s-saħħa finanzjarja tal-persuna responsabbli, l-impatt tal-ksur u l-imġiba kooperattiva tal-persuna responsabbli. Ir-Regolament propost ma jipprevjenix lill-Istati Membri individwali milli jistabbilixxu standards ogħla. 3.3.6. Konformità mal-Artikoli 290 u 291 tat-TFUE Fit-23 ta’ Settembru 2009, il-Kummissjoni adottat proposti għar-Regolamenti li jistabbilixxu l-ABE, l-AEAPX u l-AETS. F’dan ir-rigward, il-Kummissjoni tixtieq tfakkar id-Dikjarazzjonijiet fir-rigward tal-Artikoli 290 u 291 tat-TFUE li hija għamlet fl-adozzjoni tar-Regolamenti li jistabbilixxu l-Awtoritajiet Superviżorji Ewropej skont liema: "Fir-rigward tal-proċess tal-adozzjoni ta' standards regolatorji, il-Kummissjoni temfasizza l-karatru uniku tas-settur tas-servizzi finanzjarji, b'segwitu għall-istruttura Lamfalussy u rikonoxxuta espliċitament fid-Dikjarazzjoni 39 TFUE. Madankollu, il-Kummissjoni għandha dubji serji dwar jekk ir-restrizzjonijiet fuq ir-rwol tagħha meta tadotta atti u mużuri delegati humiex konformi mal-Artikoli 290 u 291 tat-TFUE." 4. Implikazzjonijiet baġitarji Il-proposta għandha implikazzjonijiet għall-baġit tal-Unjoni Ewropea relatati mal-kompiti allokati lill-AETS, kif inhu speċifikat fir-rapporti finanzjarji leġiżlattivi li jakkumpanjaw din il-proposta. 2012/0029 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar it-titjib fis-saldu tat-titoli fl-Unjoni Ewropea u dwar depożitorji ċentrali tat-titoli (CSDs) u li jemenda d-Direttiva 98/26/KE (Test b’relevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara li l-abozz tal-att leġiżlattiv ingħadda lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[6], Wara li kkunsidraw l-opinjoni tal-Bank Ċentrali Ewropew[7], Filwaqt li jaġixxu skont il-proċedura leġiżlattiva ordinarja, Billi: (1) Id-depożitorji Ċentrali tat-Titoli (CSDs), flimkien mal-Kontropartijiet Ċentrali (CCPs) jikkontribwixxu ħafna fil-manutenzjoni tal-infrastrutturi ta’ wara n-negozjar li jissalvagwardjaw is-swieq finanzjarji u jagħtu fiduċja lill-parteċipanti fis-suq li t-tranżazzjonijiet tat-titoli jitwettqu kif inhu xieraq u b’mod tempestiv, anki matul perjodi ta’ kriżi kbira. (2) Minħabba l-pożizzjoni tagħhom fi tmiem il-proċess tas-saldu, is-sistemi tas-saldu tat-titoli mħaddma mis-CSDs huma ta’ importanza sistemika għall-funzjonament tas-swieq tat-titoli. Peress li jinsabu fuq nett fil-katina taż-żamma tat-titoli li permezz tagħha l-parteċipanti tagħhom jirraportaw iż-żamma ta’ titoli tal-investituri, is-sistemi tas-saldu tat-titoli mħaddma mis-CSDs iservu wkoll bħala għodda essenzjali għall-kontroll tal-integrità ta’ ħruġ u b'hekk għandhom rwol importanti biex tinżamm il-fiduċja tal-investituri. Barra minn hekk, is-sistemi ta’ saldu tat-titoli mħaddma mis-CSDs huma involuti mill-qrib fil-kollateralizzazzjoni ta’ operazzjonijiet tal-politika monetarja kif ukoll fil-proċess ta’ kollateralizzazzjoni bejn istituzzjonijiet ta’ kreditu u għadaqstant, huma atturi importanti fis-swieq tal-kollateral. (3) Filwaqt li d-Direttiva 98/26/KE tal-Parlament Ewropew u tal-Kunsill tad-19 ta’ Mejju 1998 dwar finalità ta’ settlement fis-sistemi ta’ settlement ta’ pagamenti u titoli[8] naqqset it-tfixkil għal sistema ta’ saldu tat-titoli kkawżat minn proċeduri ta’ insolvenza kontra parteċipant f’dik is-sistema, hemm bżonn li jiġu indirizzati riskji oħrajn li s-sistemi tas-saldu tat-titoli qed iħabbtu wiċċhom magħhom, kif ukoll ir-riskju ta’ insolvenza jew tfixkil fil-funzjonament tas-CSDs li jħaddmu sistemi ta’ saldu tat-titoli. Għadd ta’ CSDs huma soġġetti għal riskji tal-kreditu u tal-likwidità li ġejjin mill-forniment ta’ servizzi bankarji anċillari għas-saldu. (4) Fin-nuqqas ta’ regoli prudenzjali komuni, l-għadd dejjem jikber ta’ saldi transfruntieri bħala konsegwenza tal-iżvilupp ta’ ftehimiet ta’ konnessjoni bejn is-CSDs jixħet dubju fuq ir-reżiljenza tas-CSDs meta jidħlu riskji għas-CSDs minn Stati Membri oħra. Barra minn hekk, minkejja ż-żieda fis-saldi transfruntieri, is-swieq ta’ saldu fl-Unjoni għandhom frammentati u s-saldu transfruntier għadu jiswa’ aktar, minħabba regoli nazzjonali differenti li jirregolaw is-saldu u l-attivitajiet tas-CSDs u kompetizzjoni limitata bejn is-CSDs. Din il-frammentazzjoni xxekkel u toħloq riskji u spejjeż addizzjonali għas-saldu transfruntier. Fin-nuqqas ta' obbligi identiċi għall-operaturi tas-suq u standards prudenzjali komuni għas-CSDs, miżuri x'aktarx diverġenti meħuda fil-livell nazzjonali jkollhom impatt dirett negattiv fuq is-sikurezza, l-effiċjenza u l-kompetizzjoni fis-swieq tas-saldu tal-Unjoni. Hemm bżonn li jitneħħew dawn l-ostakli sinifikanti fil-funzjonament tas-suq intern u jiġu evitati d-distorsjonijiet tal-kompetizzjoni u li jiġi evitat milli jitfaċċaw ostakli u distorsjonijiet bħal dawn fil-ġejjieni. Konsegwentement, il-bażi legali xierqa għal dan ir-Regolament għandha tkun l-Artikolu 114 tat-Trattat dwar il-Funzjonament tal-Unjoni Ewropea, kif interpretat skont il-ġurisprudenza konsistenti tal-Qorti tal-Ġustizzja tal-Unjoni Ewropea. (5) Hemm il-bżonn li f’Regolament jiġu stabbiliti għadd ta’ obbligi uniformi li għandhom jiġu imposti fuq il-parteċipanti fis-suq rigward ċerti aspetti taċ-ċiklu tas-saldu u d-dixxiplina u li jiġi pprovdut sett ta’ rekwiżiti komuni għas-CSDs li jħaddmu sistemi ta’ saldu tat-titoli. Ir-regoli direttament applikabbli ta’ Regolament għandhom jiżguraw li l-operaturi kollha tas-suq u s-CSDs ikunu soġġetti għal obbligi u regoli direttament applikabbli. Regolament għandu jtejjeb is-sikurezza u l-effiċjenza tas-saldu fl-Unjoni billi jipprevjeni regoli nazzjonali diverġenti li jirriżultaw mit-traspożizzjoni ta’ Direttiva. Regolament għandu jnaqqas il-kumplessità regolatorja għall-operaturi tas-suq u s-CSDs li jirriżulta minn regoli nazzjonali differenti u għandu jippermetti lis-CSDs sabiex jipprovdu s-servizzi tagħhom fuq bażi transfruntiera mingħajr ma jkollhom jikkonformaw ma’ settijiet differenti ta’ rekwiżiti nazzjonali bħal dawk li jikkonċernaw l-awtorizzazzjoni, is-superviżjoni, l-organizzazzjoni jew ir-riskji tas-CSDs. Regolament li jimponi rekwiżiti identiċi fuq is-CSDs għandu jikkontribwixxi wkoll sabiex jiġu eliminati d-distorzjonijiet għall-kompetizzjoni. (6) Fl-20 ta’ Ottubru 2010[9], il-Bord ta’ Stabbiltà Finanzjarja (FSB - Financial Stability Board) sejjaħ għal infrastrutturi tas-swieq ewlenin aktar robusti u talab ir-reviżjoni u t-titjib tal-istandards eżistenti. Il-Kumitat dwar is-Sistemi ta’ Pagament u Saldu (CPSS) tal-Bank għall-Ħlasijiet Internazzjonali (BĦI) u l-Organizzazzjoni Internazzjonali tal-Kummissjonijiet tat-Titoli (IOSCO) qed jiffinalizzaw abbozz ta' standards globali. Dawn għandhom jieħdu post ir-rakkomandazzjonijiet tal-BĦI mill-2001, li ġew adattati permezz ta’ linji gwida mhux vinkolanti fil-livell Ewropew fl-2009 permezz tas-Sistema Ewropea ta’ Banek Ċentrali (SEBĊ) u l-Kumitat tar-Regolaturi Ewropej tat-Titoli (KRET). (7) Fil-konklużjonijiet tiegħu tat-2 ta’ Diċembru 2008[10], il-Kunsill enfasizza l-ħtieġa li jissaħħu s-sikurezza u l-solidità tas-sistemi ta’ saldu tat-titoli u li jiġu indirizzati l-ostakli legali għall-proċess ta’ wara n-negozjar fl-Unjoni. (8) Wieħed mill-kompiti bażiċi tas-SEBĊ huwa li tippromwovi t-tħaddim mingħajr intoppi tas-sistemi tal-pagamenti. F’dan ir-rigward, il-membri tas-SEBĊ iwettqu s-sorveljanza billi jiżguraw li jkun hemm sistemi ta’ kklirjar u ta’ pagament effiċjenti u solidi. Il-membri tas-SEBĊ spiss jaġixxu bħala aġenti tas-saldu għall-parti ta’ flus tat-tranżazzjonijiet tat-titoli. Barra minn hekk, huma wkoll klijenti importanti tas-CSDs, li spiss jamminiġjaw il-kollateralizzazzjoni ta’ operazzjonijiet tal-politika monetarja. Il-membri tas-SEBĊ għandhom ikunu involuti mill-qrib billi jkunu kkonsultati fl-awtorizzazzjoni u s-superviżjoni tas-CSDs, ir-rikonoxximent ta’ CSDs ta’ pajjiżi terzi u l-approvazzjoni ta’ konnessjonijiet tas-CSDs. Barra minn hekk, għandhom ikunu involuti mill-qrib billi jiġu kkonsultati fit-tfassil ta’ standards tekniċi regolatorji u ta’ implimentazzjoni kif ukoll ta’ linji gwida u rakkomandazzjonijiet. Id-dispożizzjonijiet ta’ dan ir-Regolament għandhom ikunu mingħajr ħsara għar-responsabbiltajiet tal-Bank Ċentrali Ewropew (BĊE) u l-Banek Ċentrali Nazzjonali (BĊN) sabiex jiġu żgurati sistemi ta’ kklirjar u ta’ pagament effiċjenti u solidi fl-Unjoni u f'pajjiżi oħrajn. (9) Il-banek ċentrali tal-Istati Membri jew kwalunkwe korp ieħor b’funzjonijiet simili f’ċerti Stati Membri, bħall-korpi nazzjonali tal-Istati Membri inkarigati bil-ġestjoni tad-dejn pubbliku jew li jintervjenu fih jistgħu huma stess jipprovdu għadd ta’ servizzi li jkunu jikkwalifikawhom bħala CSD. Istituzzjonijiet bħal dawn għandhom jiġu eżentati mir-rekwiżiti ta’ awtorizzazzjoni u superviżjoni, iżda għandhom jibqgħu soġġetti għas-sett sħiħ ta’ rekwiżiti prudenzjali għas-CSDs. Peress li l-banek ċentrali jaġixxu bħala aġenti tas-saldu għall-finijiet tas-saldu, dawn ukoll għandhom ikunu eżentati mir-rekwiżiti stabbiliti fit-Titolu IV ta’ dan ir-Regolament. (10) Dan ir-Regolament għandu japplika għas-saldu ta’ tranżazzjonijiet fl-istrumenti u l-attivitajiet finanzjarji kollha tas-CSDs sakemm ma jkunx speċifikat mod ieħor. Barra minn hekk, dan ir-Regolament għandu jkun mingħajr ħsara għal-leġiżlazzjoni oħra tal-Unjoni li tikkonċerna l-istrumenti finanzjarji speċifiċi bħad-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE[11] u l-miżuri adottati skont dik id-Direttiva. (11) Ir-reġistrar ta’ titoli f’format ta’ entrata fil-kotba huwa pass importanti sabiex tiżdied l-effiċjenza tas-saldu u tiġi żgurata l-integrità tal-ħruġ tat-titoli, b’mod partikolari f’kuntest ta’ kumplessità dejjem tiżdied tal-metodi taż-żamma u t-trasferiment. Għal raġunijiet ta’ sikurezza, dan ir-Regolament jipprovdi għar-reġistrar f’format ta’ entrata fil-kotba tat-titoli trasferibbli kollha. Dan ir-Regolament ma għandux jimponi metodu partikolari wieħed għar-reġistrar tal-entrata fil-kotba inizjali, li jista’ jieħu l-forma ta’ immobilizzazzjoni permezz tal-ħruġ ta’ nota globali jew ta’ dematerjalizzazzjoni immedjata. Dan ir-Regolament ma għandux jimponi t-tip ta’ istituzzjoni li għandha tirreġistra t-titoli f’format ta’ entrata fil-kotba wara l-ħruġ u jippermetti lil atturi differenti, inklużi reġistraturi, sabiex iwettqu din il-funzjoni. Madanakollu, ladarba titoli bħal dawn ikunu negozjati f’ċentri tan-negozjar regolati mid-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE[12] jew ipprovduti bħala kollateral skont il-kundizzjonijiet tad-Direttiva 2002/47/KE tal-Parlament Ewropew u tal-Kunsill tas-6 ta’ Ġunju 2002 dwar arranġamenti finanzjarji kollaterali[13], dawn it-titoli għandhom jiġu rreġistrati f’sistema ta’ entrata fil-kotba ta’ CSD sabiex, fost l-oħrajn, jiġi żgurat li kull titolu bħal dan ikun jista’ jiġi saldat f’sistema ta’ saldu tat-titoli. (12) Sabiex tkun żgurata s-sikurezza tas-saldu, kull parteċipant f’sistema ta’ saldu tat-titoli li jixtri jew ibigħ ċerti strumenti finanzjarji, b’mod partikolari titoli trasferibbli, strumenti tas-suq monetarju, unitajiet f’impriżi ta’ investiment kollettiv u kwoti tal-emissjonijiet, għandu jsalda l-obbligu tiegħu fid-data maħsub tas-saldu. (13) Perjodi ta’ saldi itwal ta’ tranżazzjonijiet f’titoli trasferibbli jikkawżaw inċertezza u riskju akbar għall-parteċipanti fis-sistemi ta’ saldu tat-titoli. Tul ta' żmien differenti ta’ perjodi tas-saldu fost l-Istati Membri jxekklu r-rikonċiljazzjoni u huma sorsi ta’ żbalji għall-emittenti, l-investituri u l-intermedjarji. Għaldaqstant, hemm bżonn li jiġi pprovdut perjodu ta’ saldu komuni li jkun jiffaċilita l-identifikazzjoni tad-data maħsuba tas-saldu u jiffaċilita l-implimentazzjoni tal-miżuri dixxiplinarji tas-saldu. Id-data tas-saldu maħsuba tat-tranżazzjonijiet f’titoli trasferibbli ammessi għan-negozjar f’ċentri tan-negozjar regolati mid-Direttiva 2004/39/KE ma għandhiex tkun aktar tard mit-tieni jum ta’ xogħol wara li jseħħ in-negozju. (14) Is-CSDs u l-infrastrutturi l-oħrajn tas-suq għandhom jieħdu miżuri sabiex jipprevjenu u jindirizzaw il-fallimenti tas-saldu. Huwa importanti li dawn ir-regoli jkunu applikati b’mod uniformi u dirett fl-Unjoni. B’mod partikolari, is-CSDs u l-infrastrutturi l-oħrajn tas-suq għandhom ikunu meħtieġa jimplimentaw proċeduri li jippermettulhom jieħdu l-miżuri xierqa sabiex jissospendi lil kwalunkwe parteċipant li b’mod sistematiku jikkawża fallimenti tas-saldu u li jippermettulhom ukoll jiddivulgaw l-identità tiegħu lill-pubbliku, dejjem jekk il-parteċipant jingħata l-opportunità jissottometti l-osservazzjonijiet tiegħu qabel ma tittieħed din id-deċiżjoni. (15) Wieħed mill-aktar modi effiċjenti sabiex jiġu indirizzati l-fallimenti tas-saldu huwa dak li jeħtieġ lill-parteċipanti li jfallu sabiex ikun soġġetti għal xiri sfurzat, fejn it-titoli li għandhom jiġu fornuti jkollhom jinxtraw fis-suq wara d-data ta’ saldu maħsuba u fornuti lill-parteċipant li jirċievi. Dan ir-Regolament għandu jipprodi għal regoli uniformi li jikkonċernaw ċerti aspetti tat-tranżazzjonijiet ta’ xiri sfurzat għat-titoli trasferibbli, l-istrumenti tas-suq monetarju, l-unitajiet f’impriżi ta’ investiment kollettiv u l-kwoti tal-emissjonijiet kollha, bħat-twaqqit, il-perjodu ta’ notifika, l-ipprezzar u l-penali. (16) Peress li l-għan ewlieni ta’ dan ir-Regolament huwa li jintroduċi għadd ta’ obbligi legali imposti direttament fuq l-operaturi tas-suq li, fost l-oħrajn, jikkonsistu fir-reġistrar f’format ta’ entrata fil-kotba f’CSD tat-titoli trasferibbli kollha ladarba dawn it-titoli jkunu negozjati f’ċentri tan-negozjar regolati mid-Direttiva 2004/39/KE jew ipprovduti bħala kollateral skont il-kundizzjonijiet tad-Direttiva 2002/47/KE u fis-saldu tal-obbligi tagħhom mhux aktar tard mit-tieni jum ta’ xogħol wara li jseħħ in-negozju u peress li s-CSDs huma responsabbli mit-tħaddim tas-sistemi ta’ saldu tat-titoli u mill-applikazzjoni ta’ miżuri sabiex jipprovdu saldu f’waqtu fl-Unjoni, huwa essenzjali li jiġi żgurat li s-CSDs kollha jkunu sikuri u solidi u l-ħin kollu konformi ma' rekwiżiti organizzazzjonali stretti, tal-kondotta tan-negozju u prudenzjali stabbiliti minn dan ir-Regolament. Għaldaqstant, regoli uniformi u direttament applikabbli rigward l-awtorizzazzjoni u s-superviżjoni kontinwa tas-CSDs huma konsegwenza essenzjali tal-obbligi legali imposti fuq il-parteċipanti fis-suq minn dan ir-Regolament, kif ukoll interrelatati ma’ xulxin. Għaldaqstant, huwa meħtieġ li jiġu inklużi r-regoli rigward l-awtorizzazzjoni u s-superviżjoni tas-CSDs fl-istess att bħall-obbligi legali imposti fuq il-parteċipanti fis-suq. (17) Jekk jittieħed f’kunsiderazzjoni l-fatt li s-CSDs għandhom ikunu soġġetti għal sett ta’ rekwiżiti komuni u li sabiex jiġi eliminati l-ostakli eżistenti għas-saldu transfruntier, kwalunkwe CSD awtorizzat għandu jgawdi l-libertà li jipprovdi s-servizzi tiegħu ġewwa t-territorju tal-Unjoni jew billi jwaqqaf fergħa jew billi jforni servizzi direttament. (18) Ġewwa suq tas-saldu tal-Unjoni mingħajr konfini, hemm bżonn li jiġu definiti l-kompetenzi tal-awtoritajiet differenti involuti fl-applikazzjoni ta’ dan ir-Regolament. L-Istati Membri għandhom jagħżlu b’mod speċifiku l-awtoritajiet kompetenti responsabbli mill-applikazzjoni ta’ dan ir-Regolament, li għandhom jingħataw is-setgħat superviżorja u investigattiva meħtieġa għat-twettiq tal-funzjonijiet tagħhom. CSD għandu jkun soġġett għall-awtorizzazzjoni u s-superviżjoni tal-awtorità kompetenti ta’ fejn huwa stabbilit, liema awtorità tkun f'pożizzjoni tajba u għandha tingħata s-setgħa teżamina kif is-CSDs joperaw ta’ kuljum, twettaq eżamijiet regolari u tieħu l-azzjonijiet xierqa meta jkun neċessarju. Madanakollu, dik l-awtorità għandha tikkonsulta fl-aktar stadju bikri u tikkoopera mal-awtoritajiet relevanti l-oħrajn, li jinkludu l-awtoritajiet responsabbli mis-sorveljanza ta’ kull sistema ta’ saldu tat-titoli mħaddma mis-CSD u, fejn applikabbli, mal-banek ċentrali relevanti li jaġixxu bħala aġent tas-saldu għal kull sistema ta’ saldu tat-titoli u anki, fejn applikabbli, mal-awtoritajiet kompetenti ta’ entitajiet ta’ gruppi oħrajn. Din il-kooperazzjoni timplika wkoll tagħrif immedjat tal-awtoritajiet involuti f’każ ta’ sitwazzjonijiet ta’ emerġenza li jaffettwaw il-likwidità u l-istabbiltà tas-sistema finanzjarja fi kwalunkwe wieħed mill-Istati Membri fejn ikun stabbilit is-CSD jew il-parteċipanti tiegħu. Kull fejn CSD jipprovdi s-servizzi tiegħu fi Stat Membru ieħor li ma jkunx dak fejn huwa stabbilit, kemm permezz tal-istabbiliment ta’ fergħa jew inkella permezz ta’ forniment dirett ta' servizzi, l-awtorità kompetenti tal-post tal-istabbiliment tiegħu tkun dik prinċipalment responsabbli għas-superviżjoni ta’ dak is-CSD. (19) Kwalunwe persuna ġuridika li taqa’ taħt din id-definizzjoni ta’ CSD trid tkun awtorizzata mill-awtoritajiet kompetenti nazzjonali qabel ma tibda bl-attivitajiet tagħha. Sabiex jieħu f’kunsiderazzjoni mudelli ta’ negozju differenti, CSD għandu jiġi definit b’referenza għal ċerti servizzi ewlenin, li jikkonsistu f’saldu, li jimplika t-tħaddim ta’ sistema ta’ saldu tat-titoli, servizzi notarili u ta' manutenzjoni ċentrali tal-kontijiet tat-titoli. Tal-inqas CSD għandu jkun iħaddem sistema waħda ta’ saldu tat-titoli u jipprovdi servizz ewlieni wieħed ieħor jew aktar. Għaldaqstant, din id-definizzjoni għandha teskludi l-entitajiet li ma jħaddmux sistemi ta’ saldu tat-titoli bħal reġistraturi jew awtoritajiet u korpi pubbliċi responsabbli għal sistema ta' reġistrazzjoni stabbiliti skont id-Direttiva 2003/87/KE. Din it-taħlita hija essenzjali biex is-CSDs iwettqu r-rwol tagħhom fis-saldu tat-titoli u fl-iżgurar tal-integrità tal-ħruġ tat-titoli. (20) Sabiex jiġi evitat kwalunkwe riskju għas-CSDs f’attivitajiet oħra li mhumiex dawk soġġetti għal awtorizzazzjoni skont dan ir-Regolament, l-attivitajiet tas-CSDs awtorizzati għandhom ikunu limitati għall-forniment ta’ servizzi koperti mill-awtorizzazzjoni tagħhom u ma għandu jkollhom l-ebda parteċipazzjoni, kif definit fir-Regolament b’referenza għar-Raba’ Direttiva tal-Kunsill 78/660/KEE tal-25 ta’ Lulju 1978 ibbażata fuq l-Artikolu 54(3)(g) tat-Trattat dwar il-kontijiet annwali ta' ċerti tipi ta' kumpanniji[14], jew kwalunwe sjieda, diretta jew indiretta, ta’ 20% jew aktar tad-drittijiet tal-vot jew tal-kapital fi kwalunkwe istituzzjoni oħra li ma tipprovdix servizzi simili. (21) Sabiex tiġi żgurata s-sikurezza fil-funzjonament tas-sistemi tas-saldu tat-titoli, dawn tal-aħħar għandhom jitħaddmu biss mis-CSDs soġġetti għar-regoli stipulati f’dan ir-Regolament jew minn banek ċentrali. (22) Mingħajr ħsara għar-rekwiżiti speċifiċi tal-leġiżlazzjoni fiskali tal-Istati Membri, is-CSDs għandhom ikunu awtorizzati jipprovdu servizzi anċillari għas-servizzi ewlenin tagħhom li jikkontribwixxu għat-titjib fis-sikurezza, l-effiċjenza u t-trasparenza tas-swieq tat-titoli. Fejn il-forniment ta' dawn is-servizzi jirrelata ma' proċeduri ta' taxxa minn ras il-għajn, dan jibqa' jitwettaq skont il-leġiżlazzjoni tal-Istat Membru konċernat. (23) CSD li għandu l-ħsieb li jesternalizza servizz ewlieni lil parti terza jew li jipprovdi servizz ewlieni jew anċillari ġdid, li jħaddem sistema ta’ saldu tat-titoli oħra, li juża bank ċentrali ieħor bħala aġent tas-saldu jew li jistabbilixxi konnessjoni ma' CSD għandu japplika għall-awtorizzazzjoni billi jsegwi l-istess proċedura bħal għall-awtorizzazzjoni inizjali, bl-eċċezzjoni li l-awtorità kompetenti għandha tgħarraf lis-CSD li japplika fi żmien tliet xhur dwar jekk awtorizzazzjoni tkunx ingħatat jew ġietx miċħuda. (24) Is-CSDs stabbiliti f’pajjiżi terzi jistgħu joffru s-servizzi tagħhom jew permezz ta' fergħa jew permezz ta' forniment dirett ta' servizzi lill-emittenti u l-parteċipanti stabbiliti fl-Unjoni fir-rigward tal-attivitajiet tagħhom hemm u jistgħu jistabbilixxu konnessjonijiet mas-CSDs stabbiliti fl-Unjoni soġġetti għar-rikonoxximent mill-AETS. Minħabba n-natura globali tas-swieq finanzjarji, l-AETS tinsab fl-aħjar pożizzjoni sabiex tirrikonoxxi s-CSDs ta’ pajjiżi terzi. L-AETS tista’ tirrikonoxxi lil CSDs ta’ pajjiżi terzi biss jekk il-Kummissjoni tasal għall-konklużjoni li dawn huma soġġetti għal qafas legali u superviżorju ekwivalenti għal dak stipulat f’dan ir-Regolament, jekk huma effettivament awtorizzati u superviżati f’pajjiżhom u jekk ġew stabbiliti arranġamenti ta’ kooperazzjoni bejn l-AETS u l-awtoritajiet kompetenti tas-CSDs. Ir-rikonoxximent mill-AETS huwa soġġett għal rikonoxximent ekwivalenti effettiv tal-qafas prudenzjali applikabbli għas-CSDs stabbiliti fl-Unjoni u awtorizzat skont dan ir-Regolament. (25) Meta tittieħed f’kunsiderazzjoni n-natura globali tas-swieq finanzjarji u l-importanza sistemika tas-CSDs, joħroġ il-bżonn li tiġi żgurata konverġenza internazzjonali tar-rekwiżiti prudenzjali li huma soġġetti għalihom. Id-dispożizzjonijiet ta’ dan ir-Regolament għandhom isegwu r-rakkomandazzjonijiet eżistenti żviluppati mis-CPSS-IOSCO u s-SEBĊ-KRET. L-AETS għandha tieħu f’kunsiderazzjoni l-istandards eżistenti u l-iżvilupp tagħhom fil-ġejjieni meta tfassal jew tipproponi reviżjoni tal-istandards tekniċi regolatorji u ta’ implimentazzjoni kif ukoll il-linji gwida u r-rakkomandazzjonijiet meħtieġa f’dan ir-Regolament. (26) Meta tittieħed f’kunsiderazzjoni l-kumplessità kif ukoll in-natura sistemika tas-CSDs u tas-servizzi li jipprovdu, regoli ta’ governanza trasparenti għandhom jiżguraw li l-maniġment superjuri, il-membri tal-bord, l-azzjonisti u l-parteċipanti, li huma f'pożizzjoni li jeżerċitaw kontroll kif definit b’referenza għas-Seba’ Direttiva tal-Kunsill 83/349/KEE tat-13 ta’ Ġunju 1983 ibbażata fuq l-Artikolu 54(3)(g) tat-Trattat dwar il-kontijiet konsolidati[15], fuq it-tħaddim tas-CSD, kif xieraq sabiex tiġi żgurata l-ġestjoni soda u prudenti tas-CSD. (27) Ir-regoli ta’ governanza trasparenti għandhom jiżguraw li jittieħdu f’kunsiderazzjoni l-interessi tal-azzjonisti, il-maniġment u l-persunal tas-CSD min-naħa, u l-interessi tal-utenti tagħhom min-naħa l-oħra. Dawn il-prinċipji ta’ governanza għandhom japplikaw mingħajr ħsara għall-mudell ta’ sjieda adottat mis-CSD. Il-kumitati tal-utenti għandhom jitwaqqfu għal kull sistema ta’ saldu tat-titoli mħaddma mis-CSD sabiex jagħtu pariri lill-bord tas-CSD dwar il-kwistjonijiet ewlenin li jħallu impatt fuq il-membri tiegħu. (28) Minħabba l-importanza tal-kompiti fdati lis-CSDs, dan ir-Regolament għandu jistabbilixxi li s-CSDs ma jittrasferixxux ir-responsabbiltajiet tagħhom lejn partijiet terzi permezz ta’ esternalizzazzjoni tal-attivitajiet tagħhom. L-esternalizzazzjoni ta’ attivitajiet bħal dawn għandha tkun soġġetta għal kundizzjonijiet stretti li jħallu r-responsabbiltà fuq is-CSDs għall-attivitajiet tagħhom u jiżgura li ma jiġux imxekkla s-superviżjoni u s-sorveljanza tas-CSDs. F’ċerti kundizzjonijiet, l-esternalizzazzjoni minn CSD tal-attivitajiet tiegħu lil entitajiet pubbliċi tista’ tiġi eżentata minn dawn ir-rekwiżiti. (29) Ir-regoli tal-kondotta tan-negozju għandhom jipprovdu trasparenza fir-relazzjonijiet bejn is-CSD u l-utenti tiegħu. B’mod partikolari, CSD għandu jkun iddivulga b’mod pubbliku kriterji trasparenti, oġġettivi u nondiskriminatorji għall-parteċipazzjoni fis-sistema tas-saldu tat-titoli, li jkunu jippermettu li jiġi ristrett l-aċċess tal-parteċipanti fuq il-bażi tar-riskji involuti biss. Rimedju veloċi u xieraq għandu jitqiegħed għad-dispożizjoni tal-awtoritajiet kompetenti sabiex jindirizzaw kwalunkwe ċaħda mhux ġustifikata tas-CSDs biex jipprovdu s-servizzi tagħhom lill-parteċipanti. CSD għandu jiddivulga b’mod pubbliku l-prezzijiet u t-tariffi għas-servizzi tiegħu. Sabiex jiġi pprovdut aċċess miftuħ u nondiskriminatorju għas-servizzi tas-CSD u minħabba s-setgħa sinifikanti fis-suq li s-CSDs għad għandhom fit-territorju tal-Istati Membri rispettivi tagħhom, CSD ma jistax jitbiegħed mill-politika ta’ pprezzar tiegħu. CSD għandu jipprovdi għal proċeduri ta’ komunikazzjoni rikonoxxuti. Dawn id-dispożizzjonijiet ta’ parteċipazzjoni jakkumpanjaw u jsaħħu d-dritt tal-parteċipanti fis-suq li jużaw sistema ta’ saldu fi Stat Membri previst fid-Direttiva 2004/39/KE. (30) Minħabba r-rwol ċentrali tas-sistemi tas-saldu tat-titoli fis-swieq finanzjarji, meta jipprovdu s-servizzi tagħhom, is-CSDs għandhom jiżguraw saldu f’waqtu, l-integrità tal-ħruġ, is-segregazzjoni tal-kontijiet tat-titoli miżmuma għal kull parteċipant u l-possibbiltà li fuq talba tiġi offruta segregazzjoni ulterjuri tal-kontijiet tal-klijenti tal-parteċipanti. Is-CSDs għandhom jiżguraw li dawn ir-rekwiżiti japplikaw b’mod separat għal kull sistema ta’ saldu tat-titoli mħaddma minnhom. (31) Sabiex jiġu evitati r-riskji tas-saldu minħabba l-insolvenza tal-aġent tas-saldu, CSD għandu jsalda, kull meta din il-possibbiltà tkun prattika u disponibbli, il-parti li tikkonsisti fi flus tat-tranżazzjoni ta’ titoli permezz ta’ kontijiet miftuħa ma’ bank ċentrali. Jekk din l-għażla ma tkunx prattikabbli u disponibbli, CSD għandu jkun kapaċi jsalda permezz ta’ kontijiet miftuħa ma’ istituzzjoni ta’ kreditu mwaqqfa skont il-kundizzjonijiet stipulati fid-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 rigward il-bidu u l-eżerċizzju tan-negozju tal-istituzzjonijiet ta’ kreditu[16] u soġġetta għall-proċedura ta’ awtorizzazzjoni speċifika u r-rekwiżiti prudenzjali stipulati fit-Titolu IV ta’ dan ir-Regolament. Meta taġixxi bħala aġent tas-saldu, din tal-aħħar għandha tkun kapaċi tipprovdi lill-parteċipanti tas-CSDs dawk is-servizzi stabbiliti f’dan ir-Regolament, li huma koperti mill-awtorizzazzjoni, jew inkella tista’ tipprovdi servizzi oħrajn mhux koperti minn dan ir-Regolament. (32) Peress li dik id-Direttiva 2006/48/KE ma tindirizzax b’mod speċifiku riskji fuq il-kreditu u tal-likwidità ta’ dakinhar li jirriżultaw mill-forniment ta’ servizzi bankarji anċillari għas-saldu, l-istituzzjonijiet ta’ kreditu li jipprovdu servizzi bħal dawn għandhom ikunu soġġetti wkoll għal rekwiżiti msaħħa ta’ mitigazzjoni tar-riskju tal-kreditu u tal-likwidità li għandhom japplikaw għal kull sistema tas-saldu tat-titoli li fir-rigward tagħhom huma jaġixxu bħala aġenti tas-saldu. Sabiex tiġi żgurata konformità sħiħa mal-miżuri speċifiċi mmirati lejn il-mitigazzjoni tar-riskji tal-kreditu u l-likwidità, l-awtoritajiet kompetenti għandhom ikunu jistgħu jitolbu lis-CSDs jaħtru aktar minn istituzzjoni tal-kreditu waħda kull meta jkunu jistgħu juru, abbażi tal-evidenza disponibbli, li l-iskoperturi ta' istituzzjoni ta' kreditu waħda għall-konċentrazzjoni tar-riskji tal-kreditu u l-likwidità mhumiex mitigati bis-sħiħ. (33) Ir-rekwiżit li s-saldu tal-parti li tikkonsisti fi flus tat-tranżazzjoni ta’ titoli jitwettaq minn entità legali separata li taġixxi bħala aġent tas-saldu hija miżura importanti sabiex tiżdied is-sikurezza u r-reżiljenza tas-CSDs. Tabilħaqq jidher li separazzjoni bħal din bejn is-servizzi ewlenin tas-CSDs u s-servizzi bankarji anċillari għas-saldu hija indispensabbli sabiex jitneħħa kull periklu ta’ trażmissjoni tar-riskji mis-servizzi bankarji, bħal riskji tal-kreditu u tal-likwidità, lill-forniment tas-servizzi ewlenin tas-CSDs. Ma hemmx miżuri inqas intrusivi disponibbli sabiex jitneħħew dawk ir-riskji tal-kreditu u tal-likwidità sabiex jiġi żgurat il-livell previst ta’ sikurezza u reżiljenza tas-CSDs. Madankollu, sabiex jiġu żgurati l-effiċjenzi li jirriżultaw mid-dispożizzjoni ta' kemm is-servizzi ta' CSD kif ukoll dawk bankarji fl-istess grupp ta' intrapriżi, ir-rekwiżit li s-servizzi bankarji jitwettqu minn istituzzjoni ta' kreditu differenti ma għandux jipprevjeni lil dik l-istituzzjoni ta' kreditu milli tagħmel parti mill-istess grupp ta' intrapriżi bħas-CSD. Jekk kemm is-servizzi tas-CSD u dawk bankarji jiġu pprovduti fl-istess grupp ta' intrapriżi, sabiex jiżdiedu s-sikurezza u l-effiċjenza tas-servizzi pprovduti, l-attivitajiet tal-istituzzjoni ta' kreditu li tipprovdi s-servizzi bankarji għandhom ikunu limitati għall-forniment ta' servizzi bankarji anċillari għas-saldu. Barra minn dan, deroga mill-obbligu ta' separazzjoni bejn is-servizzi bankarji anċillari għas-saldu mis-servizzi ewlenin tas-CSDs għandha tkun disponibbli fin-nuqqas ta' kwalunkwe periklu ta’ trażmissjoni tar-riskji tal-kreditu u l-likwidità mis-servizzi bankarji għall-forniment tas-servizzi ewlenin tas-CSDs. Sabiex tiġi żgurata applikazzjoni konsistenti tal-possibbiltà ta' deroga mill-obbligu fuq CSDs li ma jipprovdu l-ebda tip ta' servizzi bankarji aniċillari, il-Kummissjoni għandha tingħata s-setgħa tiddeċiedi, fuq talba ta' awtorità nazzjonali kompetenti, dwar jekk xi deroga bħal din hijiex permissibbli fid-dawl ta' nuqqas ta' riskju sistemiku imġarrab mill-forniment ta' servizzi kemm ewlenin ta' CSD kif ukoll dawk bankarji mill-istess entità ġuridika. Fi kwalunkwe każ, l-attivitajiet ta' CSD li jibbenefika minn xi deroga bħal din u li hu awtorizzat bħala istituzzjoni ta' kreditu għandhom ikunu limitati esklussivament għall-forniment ta' servizzi bankarji anċillari għas-saldu. (34) Sabiex jiġi pprovdut grad suffiċjenti ta’ sikurezza u kontinwità tas-servizzi pprovduti mis-CSDs, is-CSD għandu jkun soġġett għal rewiżiti prudenzjali u kapitali speċifiċi li huma uniformi u direttament applikabbli u li jimmitigaw ir-riskji legali, operazzjonali u tal-investimenti tiegħu. (35) Is-sikurezza tal-ftehimiet ta’ konnessjoni stabbiliti bejn is-CSDs għandha tkun soġġetta għar-rekwiżiti speċifiċi sabiex ikun jista’ jsir aċċess mill-parteċipanti rispettivi tagħhom għal sistemi tas-saldu tat-titoli oħrajn. Ir-rekwiżit li tipprovdi servizzi anċillari ta' tip bankarju f'entità ġuridika separata ma għandux ipprevjeni lis-CSDs milli jirċievu servizzi bħal dawn, partikolarment meta jkunu parteċipanti f'sistema tas-saldu tat-titoli mħaddma minn CSD oħra. Huwa partikolarment importanti li kwalunkwe riskju potenzjali li jirriżulta mill-arranġamenti ta' konnessjoni bħal riskji tal-kreditu, likwidità, organizzazzjonali jew oħrajn għas-CSDs jiġu mmitigati kompletament. Għal konnessjonijiet interoperabbli, huwa importanti li sistemi konnessi tas-saldu tat-titoli ikollhom mumenti ta’ entrata ta’ ordnijiet ta’ trasferiment identiċi fis-sistema, l-irrevokabbiltà tal-ordnijiet ta’ trasferiment u l-finalità tat-trasferimenti tat-titoli u l-flus. Għandhom ikunu japplikaw l-istess prinċipji għas-CSDs li jużaw l-stess infrastruttura ta’ teknoloġija tal-informazzjoni (IT) għas-saldu. (36) Bħala operaturi tas-sistemi tas-saldu tat-titoli, is-CSDs għandhom rwol importanti fl-ipproċessar ta’ trasferiment ta’ titoli f’kontijiet ta’ titoli. Sabiex titjieb iċ-ċertezza legali b’mod partikolari fil-kuntest transfruntier, huwa importanti li jiġu stabbiliti regoli ċari dwar il-liġi applikabbli għall-aspetti ta’ sjieda fir-rigward tat-titoli li jinżammu minn CSD fil-kontijiet tiegħu. Filwaqt li ssegwi l-approċċ meħud mir-regoli eżistenti dwar il-kunflitti ta’ liġijiet, il-liġi applikabbli għandha tkun il-liġi tal-post fejn jinżammu l-kontijiet ta’ CSD. (37) F’ħafna Stati Membri, l-emittenti huma meħtieġa mil-liġi nazzjonali li joħorġu ċerti tipi ta’ titoli, b’mod partikolari ishma, fis-CSDs nazzjonali tagħhom. Sabiex jitneħħa dan l-ostaklu għall-funzjonament bla intoppi tas-suq ta’ wara n-negozjar tal-Unjoni u sabiex l-emittenti jkunu jistgħu jagħżlu l-aktar mezz effiċjenti sabiex jamminiġjaw it-titoli tagħhom, l-emittenti għandu jkollhom id-dritt li jagħżlu kwalunkwe CSD stabbilit fl-Unjoni sabiex jirreġistraw t-titoli tagħhom u sabiex jirċievu kwalunkwe servizz relevanti mingħand CSD. Rimedju veloċi u xieraq għandu jitqiegħed għad-dispożizzjoni tal-awtoritajiet kompetenti sabiex jindirizzaw kull ċaħda inġustifikata tas-CSDs milli jipprovdu s-servizzi tagħhom lil emittenti. Sabiex jiġu mħarsa d-drittijiet tal-azzjonisti, id-dritt li l-emittenti jagħżlu CSD ma għandux jipprevjeni l-applikazzjoni tal-liġijiet korporattivi nazzjonali li t-titoli huma kkostitwiti skonthom u li jirregolaw ir-relazzjoni bejn l-emittenti u l-azzjonisti tagħhom. (38) Il-Kodiċi Ewropew tal-Kondotta għall-Ikklerjar u s-Saldu tas-7 ta’ Novembru 2006[17] ħolqu qafas volontarju sabiex ikun hemm aċċess bejn is-CSDs u infrastrutturi oħrajn tas-suq. Madanakollu, is-settur ta’ wara n-negozjar għadu frammentat skont linji nazzjonali, u dan iżid l-ispejjeż għan-negozjar transfruntier. Hemm bżonn li jiġu stabbiliti kundizzjonijiet uniformi għall-konnessjonijiet bejn is-CSDs u ta’ aċċess bejn is-CSDs u infrastrutturi oħrajn tas-suq. Sabiex is-CSDs ikunu jistgħu joffru aċċess lill-parteċipanti tagħhom għal swieq oħrajn, dawn għandu jkollhom id-dritt li jsiru parteċipant ta’ CSD ieħor jew li jitolbu lil CSD ieħor jiżviluppa funzjonijiet speċjali ħalli jiksbu aċċess għal dan tal-aħħar. Rimedju veloċi u xieraq għandu jitqiegħed għad-dispożizzjoni tal-awtoritajiet kompetenti sabiex jindirizza kwalunkwe ċaħda inġustifikata ta’ CSD milli jagħti aċċess lil CSD ieħor. Peress li l-konnessjonijiet tas-CSDs jistgħu jintroduċu riskju addizzjonali għas-saldu, dawn għandhom ikunu soġġetti għall-awtorizzazzjoni u s-superviżjoni mill-awtoritajiet kompetenti relevanti. (39) Is-CSDs għandu jkollhom aċċess anki għall-aġġornamenti dwar it-tranżazzjonijiet minn CCP jew ċentru tan-negozjar u dawk l-infrastrutturi tas-suq għandu jkollhom aċċess għas-sistemi tas-saldu tat-titoli mħaddma mis-CSDs, sakemm aċċess bħal dan ma jkunx jipperikola t-tħaddim tal-attivitajiet tagħhom. Rimedju veloċi u xieraq għandu jitqiegħed għad-dispożizzjoni tal-awtoritajiet kompetenti sabiex jindirizza kwalunkwe ċaħda inġustifikata tas-CSDs jew infrastrutturi tas-suq milli jipprovdu aċċess għas-servizzi tagħhom. (40) Qafas prudenzjali sod u ta’ kondotta tan-negozju għas-settur finanzjarju għandu jiġi msejjes fuq reġimi sodi ta’ superviżjoni u sanzjonar. Għal dan il-għan, l-awtoritajiet superviżorji għandhom jingħataw biżżejjed setgħat sabiex jaġixxu u għandhom ikunu jistgħu jiddependu fuq reġimi ta’ sanzjonar deterrenti li għandhom jintużaw kontra kwalunkwe kondotta illegali. Fil-Komunikazzjoni tat-8 ta’ Diċembru 2010 mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar it-tisħiħ tas-sanzjonar fis-settur tas-servizzi finanzjarji, twettqet analiżi tas-setgħat ta’ sanzjonar eżistenti u l-applikazzjoni prattika tagħhom bil-għan li tippromwovi l-konverġenza tas-sanzjonijiet fuq il-firxa tal-attivitajiet superviżorji. (41) Għaldaqstant, sabiex tiġi żgurata konformità effettiva mis-CSDs, l-istituzzjonijiet ta’ kreditu magħżula bħala aġenti tas-saldu, il-membri tal-korpi tal-maniġment tagħhom u kull persuna oħra li effettivament tikkontrolla n-negozju tagħhom jew kwalunwe persuna oħra bir-rekwiżiti ta’ dan ir-Regolament, l-awtoritajiet kompetenti għandhom ikunu jistgħu japplikaw sanzjonijiet amministrattivi u miżuri li huma effettivi, proporzjonati u dissważivi. (42) Sabiex tiġi pprovduta applikazzjoni deterrenti u konsistenti tas-sanzjonijiet fl-Istati Membri, dan ir-Regolament għandu jipprovdi għal lista ta’ sanzjonijiet amministrattivi ewlenin u l-miżuri li jeħtieġ li jkunu disponibbli għall-awtoritajiet kompetenti, għas-setgħa li jimponu dawk is-sanzjonijiet u l-miżuri fuq il-persuni kollha, kemm jekk ġuridiċi jew inkella fiżiċi, responsabbli għal ksur, għal lista ta’ kriterji ewlenin meta jiġu determinati l-livell u t-tip ta’ dawk is-sanzjonijiet u l-miżuri u għal livelli ta’ sanzjonijiet pekunarji amministrattivi. Multi amministrattivi għandhom jieħdu f’kunsiderazzjoni fatturi bħal kwalunkwe benefiċċju finanzjarju identifikat li jirriżulta mill-ksur, il-gravità u kemm dam il-ksur, kwalunkwe fatturi li jaggravaw jew jimmitigaw, il-ħtieġa li l-multi jkollhom effett deterrenti u, fejn din tkun xieraq, l-inklużjoni ta’ skont għall-kooperazzjoni mal-awtorità kompetenti. L-adozzjoni u l-pubblikazzjoni tas-sanzjonijiet għandha tirrispetta d-drittijiet fundamentali kif stabbiliti fil-Karta tad-Drittijiet Fundamentali tal-Unjoni Ewropea, b’mod partikolari d-drittijiet tar-rispett għall-ħajja privata u tal-familja (Artikolu 7), id-dritt għall-protezzjoni tad-data personali (Artikolu 8) u d-dritt għal rimedju effettiv u għal proċess imparzjali (Artikolu 47). (43) Sabiex jiġi identifikat ksur potenzjali, għandhom jiġu implimentati mekkaniżmi effettivi li jħeġġu r-rapportar ta’ ksur potenzjali jew ksur reali ta’ dan ir-Regolament lill-awtoritajiet kompetenti. Dawn il-mekkaniżmi għandhom jinkludu salvagwardji adegwati għall-persuni li jirraportaw il-ksur potenzjali jew reali ta’ dan ir-Regolament u għall-persuni akkużati b’dan il-ksur. Għandhom jiġu stabbiliti proċeduri xierqa sabiex ikun hemm konformità mad-dritt ta’ protezzjoni tad-dejta personali tal-persuna akkużata, mad-dritt ta’ difiża u ta’ smigħ qabel l-adozzjoni ta’ deċiżjoni finali li taffettwa lil dik il-persuna kif ukoll mad-dritt ta’ li jintalab rimedju effettiv quddiem tribunal kontra kwalunkwe deċiżjoni jew miżura li taffettwa lil dik il-persuna. (44) Dan ir-Regolament għandu jkun mingħajr ħsara għal kwalunkwe dispożizzjoni fil-liġi tal-Istati Membri relatata mas-sanzjonijiet kriminali. (45) Id-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data [dejta] personali u dwar il-moviment liberu ta’ dik id-data[18] tirregola l-ipproċessar ta’ dejta personali mwettaq fl-Istati Membri skont dan ir-Regolament. Kwalunkwe skambju jew trażmissjoni ta’ dejta personali mill-awtoritajiet kompetenti tal-Istati Membri għandha sseħħ skont ir-regoli dwar it-trasferiment ta’ dejta personali kif stabbiliti fid-Direttiva 95/46/KE. Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta' individwu fir-rigward tal-ipproċessar ta' data[19] personali mill-istituzzjonijiet u l-korpi tal-Komunità u dwar il-movement liberu ta' dak id-data [dejta] jirregola l-ipproċessar ta’ dejta personali mwettaq mill-AETS skont dan ir-Regolament. Kwalunkwe skambju jew trażmissjoni ta’ dejta personali mwettqa mill-AETS għandha ssir skont ir-regoli dwar it-trasferiment ta’ dejta personali kif stabbiliti fir-Regolament (KE) Nru 45/2001. (46) Dan ir-Regolament huwa konformi mad-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, b’mod partioklari d-dritt tar-rispett għall-ħajja privata u tal-familja, id-dritt għall-protezzjoni tad-dejta personali, id-dritt għal rimedju effettiv u għal proċess imparzjali, id-dritt li wieħed ma jiġix iġġudikat jew jingħata piena darbtejn għall-istess reat, il-libertà li jitwettqu attivitajiet ekonomiċi, u jrid jiġi applikat skont dawn ir-regoli u l-prinċipji. (47) L-Awtorità Ewropea tat-Titoli u s-Swieq (AETS), stabbilita mir-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE[20], għandu jkollha rwol ċentrali fl-applikazzjoni ta’ dan ir-Regolament billi tiżgura applikazzjoni konsistenti tar-regoli tal-Unjoni mill-awtoritajiet kompetenti nazzjonali u billi ssib soluzzjonijiet f’każ ta’ nuqqas ta’ qbil bejniethom. (48) Bħala korp b’kompetenzi ferm speċjalizzati rigward it-titoli u s-swieq tat-titoli, ikun effiċjenti u xieraq li l-AETS tiġi fdata bl-elaborazzjoni ta’ abbozz ta’ standards tekniċi regolatorji u ta’ implimentazzjoni li ma jinvolvux għażliet politiċi, sabiex jiġu sottomessi lill-Kummissjoni. Kull meta dan ikun speċifikat, l-AETS għandha tinvolvi mill-qrib anki lill-membri tas-SEBĊ u lill-Awtorità Bankarja Ewropea (ABE), stabbilita mir-Regolament (UE) Nru 1093/2010 tal-Parlament Ewropew u l-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE[21]. (49) Il-Kummissjoni għandha tingħata s-setgħa li tadotta standards tekniċi regolatorji skont l-Artikolu 290 tat-Trattat dwar il-Funzjonament tal-Unjoni Ewropea u l-proċedura stabbilita fl-Artikoli 10 sa 14 tar-Regolament (UE) Nru 1095/2010 fir-rigward tal-elementi dettaljati tal-miżuri dixxiplinarji tas-saldu; it-tagħrif u elementi oħrajn li jridu jiġu inklużi minn CSD fl-applikazzjoni tiegħu għall-awtorizzazzjoni; it-tagħrif li l-awtoritajiet differenti għandhom jipprovdu lil xulxin meta jissuperviżaw lis-CSDs; id-dettalji tal-arranġamenti ta’ kooperazzjoni bejn l-awtoritajiet tad-domiċilju u dawk ospitanti; l-elementi tal-arranġamenti tal-governanza għas-CSDs; id-dettalji tar-reġistri li għandhom jinżammu mis-CSDs; id-dettalji tal-miżuri li għandhom jittieħdu mis-CSDs sabiex tinżamm l-integrità tal-ħarġa; il-protezzjoni tat-titoli tal-parteċipanti; it-twettiq f’waqtu tas-saldu; il-mitigazzjoni tar-riskji operazzjonali u tar-riskji li jiġu mill-konnessjonijiet tas-CSDs; id-dettalji tar-rekwiżiti kapitali għas-CSDs; id-dettalji tar-rekwiżiti prudenzjali għarr-riskji tal-kreditu u tal-likwidità għall-istituzzjonijiet ta’ kreditu magħżula. (50) Il-Kummissjoni għandha tingħata s-setgħa wkoll li tadotta standards tekniċi ta’ implimentazzjoni permezz ta’ atti ta’ implimentazzjoni skont l-Artikolu 291 tat-Trattat dwar il-Funzjonament tal-Unjoni Ewropea u skont il-proċedura stabbilita fl-Artikolu 15 tar-Regolament (UE) Nru 1095/2010 fir-rigward tal-formoli u l-mudelli standard għall-applikazzjoni għall-awtorizzazzjoni mis-CSDs; għall-forniment ta’ tagħrif bejn awtoritajiet kompetenti differenti għall-finijiet ta’ superviżjoni tas-CSDs; għall-arranġamenti ta’ kooperazzjoni relevanti bejn l-awtoritajiet tad-domiċilju u dawk ospitanti; għall-formati tar-reġistri li għandhom jinżammu mis-CSDs; għall-proċeduri f’każijiet fejn parteċipant jew emittent ma jingħatax aċċess għal CSD, CSDs ma jingħatawx aċċess bejniethom jew bejn CSDs u infrastrutturi oħrajn tas-suq; għall-konsultazzjoni tal-awtoritajiet differenti qabel ma tingħata l-awtorizzazzjoni lil aġent tas-saldu. (51) Il-Kummissjoni għandha tingħata s-setgħa li tadotta atti ddelegati skont l-Artikolu 290 tat-Trattat. B’mod partikolari, l-atti ddelegati għandhom jiġu adottati fir-rigward tad-dettalji speċifiċi li jikkonċernaw id-definizzjonijiet; il-kriterji li skonthom l-operazzjonijiet ta’ CSD fi Stat Membru ospitanti għandhom jitqiesu ta’ importanza sostanzjali għal dak l-Istat Membri; is-servizzi li għalihom CSD ta’ pajjiż terz għandha tfittex li tikseb rikonoxximent mill-AETS u t-tagħrif li s-CSD applikant għandu jipprovdi lill-AETS fl-applikazzjoni tiegħu għar-rikonoxximent; ir-riskji li jistgħu jiġġustifikaw ċaħda ta’ aċċess minn CSD lil parteċipanti u l-elementi tal-proċedura disponibbli għall-parteċipanti li qed jitolbu aċċess; il-valutazzjoni tas-sitwazzjonijiet fejn is-saldu fi flus tal-bank ċentrali ma jkunx prattikabbli u disponibbli; l-elementi tal-proċedura għal aċċess ta’ emittenti għal CSDs, aċċess bejn CSDs u bejn CSDs u infrastrutturi oħrajn tas-suq. (52) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, għandhom jingħataw setgħat ta’ implimentazzjoni lill-Kummissjoni sabiex tieħu deċiżjonijiet dwar il-valutazzjoni tar-regoli ta' pajjiżi terzi għall-finijiet ta’ rikonoxximent ta’ CSDs ta’ pajjiżi terzi u derogi mill-obbligu ta' separazzjoni tas-servizzi bankarji anċillari għas-saldu mis-servizzi ewlenin ta' CSD. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[22]. (53) Peress li l-objettivi ta’ dan ir-Regolament, b’mod partikolari sabiex jiġu stabbiliti rekwiżiti uniformi għas-saldu kif ukoll għas-CSDs, ma jistgħux jinkisbu b’mod suffiċjenti mill-Istati Membri u għaldaqstant, minħabba l-iskala tal-azzjoni, jistgħu jinkisbu aħjar fil-livell tal-Unjoni, l-Unjoni tista’ tadotta miżuri, skont il-prinċipju ta’ sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju ta’ proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa neċessarju sabiex jikseb dawk l-objettivi. (54) Hemm bżonn li tiġi emendata d-Direttiva 98/26/KE sabiex tiġi konformi mad-Direttiva 2010/78/UE tal-Parlament Ewropew u tal-Kunsill tal-24 ta’ Novembru 2010 li temenda d-Direttivi 98/26/KE, 2002/87/KE, 2003/6/KE, 2003/41/KE, 2003/71/KE, 2004/39/KE, 2004/109/KE, 2005/60/KE, 2006/48/KE, 2006/49/KE, u 2009/65/KE fir-rigward tas-setgħat tal-Awtorità Superviżorja Ewropea (Awtorità Bankarja Ewropea), l-Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol) u l-Awtorità Superviżorja Ewropea (Awtorità Ewropea tat-Titoli u s-Swieq)[23], fejn is-sistemi ta’ saldu tat-titoli magħżula ma jibqgħux jiġu notifikati lill-Kummissjoni iżda lill-AETS. (55) L-applikazzjoni tar-rekwiżiti ta’ awtorizzazzjoni u rikonoxximent ta’ dan ir-Regolament għandha tiġi differita sabiex is-CSDs stabbiliti fl-Unjoni jew f’pajjiżi terzi jingħataw żmien biżżejjed sabiex jiksbu l-awtorizzazzjoni u r-rikonoxximent stipulati f’dan ir-Regolament. (56) Hemm il-bżonn ukoll li tiġi differita l-applikazzjoni tar-rekwiżiti ta’ reġistrazzjoni ta’ ċerti titoli trasferibbli f’format ta’ entrata fil-kotba u s-saldu ta’ obbligi fis-sistemi ta’ saldu tat-titoli mhux aktar tard mit-tieni jum ta’ xogħol wara n-negozjar sabiex il-parteċipanti fis-suq li għandhom titoli fuq il-karta jew li jużaw perjodi ta’ saldu itwal jingħataw biżżejjed żmien sabiex jikkonformaw ma’ dawn ir-rekwiżiti. ADOTTAW DAN IR-REGOLAMENT: Titolu I Suġġett, kamp ta’ applikazzjoni u definizzjonijiet Artikolu 1 Suġġett u kamp ta’ applikazzjoni 1. Dan ir-Regolament jistabbilixxi rekwiżiti uniformi għas-saldu ta’ strumenti finanzjarji fl-Unjoni u regoli dwar l-organizzazzjoni u l-kondotta tad-depożitorji ċentrali tat-titoli għall-promozzjoni ta’ saldu sikur u mingħajr intoppi. 2. Dan ir-Regolament japplika għas-saldu tal-istrumenti u l-attivitajiet finanzjarji kollha tas-CSDs sakemm ma jiġix speċifikat mod ieħor fid-dispożizzjonijiet ta’ dan ir-Regolament. 3. Dan ir-Regolament huwa mingħajr ħsara għad-dispożizzjonijiet tal-leġiżlazzjoni tal-Unjoni li tikkonċerna strumenti finanzjarji speċifiċi, partikolarment id-Direttiva 2003/87/KE. 4. L-Artikoli 9 sa 18 u 20 kif ukoll id-dispożizzjonijiet tat-Titolu IV ma japplikawx għall-membri tas-Sistema Ewropea ta’ Banek Ċentrali (SEBĊ), korpi nazzjonali oħra tal-Istati Membri li jwettqu funzjonijiet simili jew il-korpi pubbliċi tal-Istati Membri inkarigati bil-ġestjoni tad-dejn pubbliku jew li jintervjenu fih. Artikolu 2 Definizzjonijiet 1. Għall-finijiet ta’ dan ir-Regolament, japplikaw id-definizzjonijiet li ġejjin: (1) ‘depożitorju ċentrali tat-titoli’ (‘CSD’) tfisser persuna ġuridika li tħaddem sistema ta’ saldu tat-titoli elenkata fil-punt 3 tat-Taqsima A tal-Anness u li tal-inqas twettaq servizz ewlieni ieħor elenkat fit-Taqsima A tal-Anness; (2) ‘saldu’ tfisser it-tlestija ta’ tranżazzjoni ta’ titoli bil-għan li jitwettqu l-obbligi ta’ parteċipanti permezz tat-trasferiment ta’ fondi jew titoli; (3) ‘sistema ta’ saldu tat-titoli’ tfisser sistema skont l-ewwel u t-tieni inċiżi tal-punt (a) tal-Artikolu 2 tad-Direttiva 98/26/KE li n-negozju tagħha jikkonsisti fit-twettiq ta’ ordnijiet ta’ trasferiment kif definit fit-tieni inċiż tal-punt (i) tal-Artikolu 2 tad-Direttiva 98/26/KE; (4) ‘perjodu ta’ saldu’ tfisser il-perjodu ta’ żmien bejn id-data tan-negozjar u d-data ta’ saldu maħsuba; (5) ‘jum ta’ negozjar’ tfisser jum ta’ negozjar kif definit fil-punt (n) tal-Artikolu 2 tad-Direttiva 98/26/KE; (6) ‘falliment tas-saldu’ tfisser li s-saldu ta’ tranżazzjoni ta’ titoli ma jseħħx fid-data ta’ saldu maħsuba minħabba nuqqas ta’ titoli jew flus, irrelevanti mill-kawża sottostanti; (7) ‘data ta’ saldu maħsuba’ tfisser id-data li fiha l-partijiet għal tranżazzjoni ta’ titoli jaqblu li għandu jseħħ is-saldu; (8) ‘kontroparti ċentrali (CCP)’ tfisser entità li tidħol bejn il-kontropartijiet għall-kuntratti nnegozjati ġewwa suq finanzjarju wieħed jew aktar, fejn issir ix-xerrej għal kull bejjiegħ u l-bejjiegħ għal kull xerrej; (9) ‘awtorità kompetenti’ tfisser l-awtorità magħżula minn kull Stat Membru skont l-Artikolu 10; (10) ‘parteċipant’ tfisser kwalunkwe parteċipant, kif definit fil-punt (f) tal-Artikolu 2 tad-Direttiva 98/26/KE, inkluża CCP, f’sistema ta’ saldu tat-titoli; (11) ‘parteċipazzjoni’ tfisser parteċipazzjoni skont it-tifsira tal-ewwel sentenza tal-Artikolu 17 tad-Direttiva 78/660/KEE, jew is-sjieda, diretta jew indiretta, ta’ 20 % jew aktar tad-drittijiet tal-vot jew tal-kapital ta’ impriża; (12) ‘Stat Membru tal-pajjiż tad-domiċilju’ oriġini’ tfisser l-Istat Membru li fih ikun awtorizzat is-CSD; (13) ‘Stat Membru ospitanti’ tfisser l-Istat Membru, li mhuwiex l-Istat Membru tad-domiċilju, li fih CSD ikollu fergħa jew jipprovdi servizzi ta’ CSD; (14) ‘fergħa’ tfisser post tan-negozju li mhijiex l-uffiċċju prinċipali li huwa parti minn CSD, li ma għandux personalità ġuridika u li jipprovdi servizzi ta’ CSD li għalihom ġie awtorizzat is-CSD; (15) ‘kontroll’ tfisser ir-relazzjoni bejn żewġ impriżi kif definiti fl-Artikolu 1 tad-Direttiva 83/349/KEE; (16) ‘inadempjenza ta’ parteċipant’ tfisser sitwazzjoni fejn jinfetħu proċeduri ta’ insolvenza, kif definiti fil-punt (j) tal-Artikolu 2 tad-Direttiva 98/26/KE, kontra parteċipant; (17) ‘kunsenja kontra ħlas’ (‘DVP - Delivery Versus Payment’) tfisser mekkaniżmu ta’ saldu ta’ titoli li jorbot trasferiment ta’ titoli ma’ trasferiment ta’ fondi b’mod li l-kunsenja ta’ titoli sseħħ biss jekk iseħħ il-ħlas korrisponenti; (18) ‘kont ta’ titoli’ tfisser kont li fih it-titoli jistgħu jiġu kkreditati jew iddebitati; (19) ‘konnessjoni ma' CSD’ tfisser arranġament bejn CSDs fejn CSD jiftaħ kont fis-sistema ta’ saldu tat-titoli ta’ CSD ieħor sabiex jiffaċilita t-trasferiment ta’ titoli mingħand il-parteċipanti tiegħu għal għand il-parteċipanti ta’ dak is-CSD. Il-konnessjonijiet tas-CSDs jinkludu aċċess għal konnessjoni standard, aċċess għal konnessjoni personalizzata u konnessjonijiet interoperabbli; (20) ‘aċċess għal konnessjoni standard’ tfisser konnessjoni ta’ CSD fejn CSD ikun konness ma’ CSD ieħor bħal kwalunkwe parteċipant ieħor fis-sistema ta’ saldu tat-titoli mħaddma minn dan tal-aħħar; (21) ‘aċċess għal konnessjoni personalizzata’ tfisser konnessjoni ma’ CSD fejn CSD jipprovdi servizzi speċifiċi lil CSD ieħor differenti mis-servizzi pprovduti lil parteċipanti oħrajn fis-sistema ta’ saldu tat-titoli tiegħu; (22) ‘konnessjonijiet interoperabbli’ tfisser konnessjonijiet ta' CSDs fejn is-sistemi ta’ saldu tat-titoli mħaddma mis-CSDs isiru interoperabbli kif definit fil-punt (o) tal-Artikolu 2 tad-Direttiva 98/26/KE; (23) ‘titoli trasferibbli’ tfisser titoli trasferibbli kif definiti fil-punt (18) tal-Artikolu 4 tad-Direttiva 2004/39/KE; (24) ‘strumenti tas-suq monetarju’ tfisser strumenti tas-suq monetarju kif definiti fil-punt (19) tal-Artikolu 4 tad-Direttiva 2004/39/KE; (25) ‘l-unitajiet f’impriżi ta’ investiment kollettiv’ tfisser l-unitajiet f’impriżi ta’ investiment kollettiv kif imsemmi fil-punt (3) tat-Taqsima C tal-Anness I għad-Direttiva 2004/39/KE; (26) ‘kwoti tal-emissjonijiet’ tfisser kwalunkwe kwota rikonoxxuta għall-konformità tar-rekwiżiti tad-Direttiva 2003/87/KE; (27) ‘suq regolat’ tfisser ‘suq regolat’ kif definit fil-punt (14) tal-Artikolu 4 tad-Direttiva 2004/39/KE; (28) ‘faċilità multilaterali tan-negozjar (MTF - Multilateral Trading Facility)’ tfisser faċilità multilaterali tan-negozjar kif definita fil-punt (15) tal-Artikolu 4 tad-Direttiva 2004/39/KE; (29) ‘faċilità organizzata tan-negozjar (OTF - Organised Trading Facility)’ tfisser kwalunkwe sistema jew faċilità, li mhijiex suq regolat jew MTF, imħaddma minn ditta tal-investiment jew operatur tas-suq, fejn interessi ta’ xiri jew bejgħ ta’ partijiet terzi multipli fi strumenti finanzjarji jistgħu jinteraġixxu fis-sistema b’mod li jirriżutla f’kuntratt skont id-dispożizzjonijiet tat-Titolu II tad-Direttiva 2004/39/KE; (30) ‘sussidjarja’ tfisser impriża sussidjarja skont it-tifsira tal-Artikolu 1 tad-Direttiva 83/349/KEE; (31) ‘aġent tas-saldu’ tfisser aġent tas-saldu kif definit fil-punt (d) tal-Artikolu 2 tad-Direttiva 98/26/KE. 2. Il-Kummissjoni għandha tingħata s-setgħa li tadotta atti ddelegati skont l-Artikolu 64 li jikkonċernaw il-miżuri sabiex tispeċifika l-elementi tekniċi tad-definizzjonijiet fil-punti (17), (20), (21) u (22) tal-paragrafu 1, u sabiex tispeċifika s-servizzi anċillari stabbiliti fil-punti (1) sa (4) tat-Taqsima B tal-Anness u s-servizzi stabbiliti fil-punti (1) u (2) tat-Taqsima C tal-Anness. Titolu II Saldu ta’ titoli Kapitolu I Format ta’ entrata fil-kotba Artikolu 3 Format ta’ entrata fil-kotba 1. Kwalunkwe kumpanija li toħroġ titoli trasferibbli li huma ammessi għan-negozjar fuq swieq regolati għandha tipprovdi sabiex dawn it-titoli jkunu rappreżentati f’format ta’ entrata fil-kotba bħala immobilizzazzjoni permezz tal-ħruġ ta’ nota globali, li tirrappreżenta l-ħruġ sħiħ, jew sussegwenti għal ħruġ dirett tat-titoli f’forma dematerjalizzata. 2. Fejn it-titoli msemmija fil-paragrafu 1 jiġu nnegozjati fi swieq regolati, f'faċilitajiet ta' negozjar multilaterali (MTFs) jew faċilitajiet ta' negozjar organizzati (OTFs) jew ikunu trasferiti wara arranġament ta’ kollateral finanzjarju kif definit fil-punt (a) tal-Artikolu 2 tad-Direttiva 2002/47/KE, dawk it-titoli għandhom jiġu rreġistrati f’format ta’ entrata fil-kotba f’CSD qabel id-data tan-negozju, sakemm ma jkunux diġà ġew irreġistrati b’dan il-mod. Artikolu 4 Infurzar 1. L-awtoritajiet tal-Istat Membru fejn tkun imwaqqfa l-kumpanija li toħroġ it-titoli għandhom ikunu kompetenti sabiex jiżguraw li jiġi applikat l-Artikolu 3(1). 2. L-awtoritajiet kompetenti għas-superviżjoni ta’ swieq regolati, MTFs u OTFs għandhom jiżguraw li jiġi applikat l-Artikolu 3(2) meta t-titoli msemmija fl-Artikolu 3(1) jiġu nnegozjati fi swieq regolati, MTFs jew OTFs. 3. L-awtoritajiet tal-Istati Membri responsabbli għall-applikazzjoni tad-Direttiva 2002/47/KE għandhom ikunu kompetenti sabiex jiżguraw li jiġi applikat l-Artikolu 3(2) ta’ dan ir-Regolament meta t-titoli msemmija fl-Artikolu 3(1) ta’ dan ir-Regolament jiġu trasferiti wara arranġament ta’ kollateral finanzjarju kif definit fil-punt (a) tal-Artikolu 2 tad-Direttiva 2002/47/KE. Kapitolu II Perjodi ta’ saldu Artikolu 5 Dati ta’ saldu maħsuba 1. Kwalunkwe parteċipant f’sistema ta’ saldu tat-titoli li jixtri jew ibiegħ f’ismu jew f’isem parti terza titoli trasferibbli, strumenti tas-suq monetarju, unitajiet f’impriżi ta’ investiment kollettiv u kwoti tal-emissjonijiet għandu jsalda l-obbligu tieħu marbuta mas-sistema ta’ saldu tat-titoli fid-data ta’ saldu maħsuba. 2. Fir-rigward tat-titoli trasferibbli msemmija fil-paragrafu 1, li huma nnegozjati fi swieq regolati, MTFs jew OTFs, id-data ta’ saldu maħsuba ma għandhiex tkun aktar tard mit-tieni jum ta’ negozju wara li jseħħ in-negozju. 3. L-awtorità relevanti tal-Istat Membru li l-liġi tiegħu tapplika għas-sistema ta’ saldu tat-titoli mħaddma minn CSD għandha tkun kompetenti sabiex tiżgura li jiġu applikati l-paragrafi 1 u 2. Kapitolu III Dixxiplina rigward is-saldu Artikolu 6 Miżuri għall-prevenzjoni ta’ fallimenti tas-saldu 1. Kwalunkwe suq regolat, MTF jew OTF għandhom jistabbilixxu proċeduri li jippermettu l-konferma tad-dettalji relevanti ta’ tranżazzjonijiet fl-istrumenti finanzjarji msemmija fl-Artikolu 5 (1) fid-data meta ntbagħtulu l-ordnijiet. 2. Għal kull sistema ta’ saldu tat-titoli li jħaddem, CSD għandu jistabbilixxi proċeduri li jiffaċilitaw is-saldu tat-tranżazzjonijiet fl-istrumenti finanzjarji msemmija fl-Artikolu 5(1) fid-data tas-saldu maħsuba. Għandu jippromwovi s-saldu bikri fid-data tas-saldu maħsuba permezz ta’ mekkaniżmi xierqa, bħal struttura ta' tariffa progressiva. 3. Għal kull sistema ta’ saldu tat-titoli li jħaddem, CSD għandu jistabbilixxi għodod ta’ monitoraġġ li jippermettulu jidentifika minn qabel is-saldu ta’ tranżazzjonijiet fl-istrumenti finanzjarji msemmija fl-Artikolu 5(1) li l-aktar għandhom probabbiltà jfallu u għandu jeħtieġ lill-parteċipanti jissaldaw dawn it-tranżazzjonijiet fid-data ta’ saldu maħsuba. 4. B’konsultazzjoni mal-membri tas-Sistema Ewropea ta’ Banek Ċentrali (SEBĊ), l-Awtorità Ewropea tat-Titoli u s-Swieq (AETS) għandha tiżviluppa abbozz ta’ standards tekniċi regolatorji sabiex tispeċifika d-dettalji tal-proċeduri li jippermettu l-konferma tad-dettalji relevanti tat-tranżazzjonijiet u li jiffaċilitaw is-saldu msemmi fil-paragrafi 1 u 2 u d-dettalji tal-għodod ta’ monitoraġġ li jidentifikaw il-fallimenti tas-saldu probabbli msemmija fil-paragrafu 3. L-AETS għandha tissottometti dak l-abbozz ta’ standards tekniċi regolatorji lill-Kummissjoni fi żmien sitt xhur mid-data ta’ dħul fis-seħħ ta’ dan ir-Regolament. Qiegħda tiġi ddelegata setgħa lill-Kummissjoni sabiex tadotta l-istandards tekniċi regolatorji msemmija fl-ewwel subparagrafu skont il-proċedura stabbilita fl-Artikoli 10 sa 14 tar-Regolament (UE) Nru 1095/2010. Artikolu 7 Miżuri li jindirizzaw il-fallimenti tas-saldu 1. Għal kull sistema ta’ saldu tat-titoli li jħaddem, CSD għandu jisabbilixxi sistema li timmonitorja l-fallimenti tas-saldu tat-tranżazzjonijiet fl-istrumenti finanzjarji msemmija fl-Artikolu 5(1). Għandu jipprovdi rapporti regolari lill-awtorità kompetenti u lil kwalunkwe persuna b’interess leġittimu fir-rigward tal-għadd u d-dettalji tal-fallimenti tas-saldu u kwalunkwe tagħrif relevanti ieħor. L-awtoritajiet kompetenti għandhom jaqsmu mal-AETS kwalunkwe tagħrif relevanti dwar il-fallimenti tas-saldu. 2. Għal kull sistema ta’ saldu tat-titoli li jħaddem, CSD għandu jistabbilixxi proċeduri li jiffaċilitaw is-saldu ta’ tranżazzjonijiet fl-istrumenti finanzjarji msemmija fl-Artikolu 5(1) li mhumiex saldati fid-data ta’ saldu maħsuba. Dawn il-proċeduri għandhom jipprovdu għal mekkaniżmu ta’ penali deterrenti biżżejjed għall-parteċipanti li jikkawżaw il-fallimenti tas-saldu. 3. Parteċipant f’sistema ta’ saldu tat-titoli li jonqos milli jforni l-istrumenti finanzjarji msemmija fl-Artikolu 5(1) lill-parteċipant li jirċievi fid-data ta’ saldu maħsuba għandu jkun soġġett għal xiri sfurzat fejn dawk l-istrumenti għandhom jinxtraw fis-suq mhux aktar tard minn erbat ijiem wara d-data ta’ saldu maħsuba u pprovduti lil dak il-parteċipant li jirċievi u miżuri oħra skont il-paragrafu 4. 4. Bħala minimu, il-miżuri msemmija fil-paragrafu 3 għandhom jispeċifikaw: (a) il-penali ta’ kuljum imħallsa mill-parteċipant inadempjenti għal kull jum ta’ negozjar bejn id-data ta’ saldu maħsuba u d-data reali tas-saldu; (b) il-perjodu ta’ notifika mogħti lill-parteċipant inadempjenti qabel l-eżekuzzjoni ta’ xiri sfurzat; (c) l-ipprezzar u l-ispejjeż ta’ xiri sfurzat; (d) fejn relevanti, il-parti li teżegwixxi x-xiri sfurzat; (e) l-ammont ta’ kumpens għall-parti li tirċievi fil-każ li ma tkunx possibbli l-eżekuzzjoni tax-xiri sfurzat; 5. Il-miżuri msemmija fil-paragrafu 3 għandhom jiżguraw li: (a) il-parteċipant li jirċievi, tal-inqas jieħu l-prezz tal-istrumenti finanzjarji miftiehem fiż-żmien meta seħħ in-negozjar; (b) il-penali ta’ kuljum imħallsa mill-parteċipant inadempjenti hija detterrenti biżżejjed għall-parteċipant inadempjenti; (c) fejn ma tkunx possibbli l-eżekuzzjoni tax-xiri sfurzat, l-ammont ta’ kumpens fi flus imħallas lill-parteċipant li jirċievi jkun ogħla mill-prezz tal-istrumenti finanzjarji miftiehem fi żmien in-negozjar u l-aħħar prezz disponnibbli pubblikament għal dawn l-istrumenti fiċ-ċentru tan-negozjar fejn sar in-negozju, u jkun deterrenti biżżejjed għall-parteċipant inadempjenti; (d) il-partijiet imsemmija fil-paragrafu 7, inklużi s-CCPs, li jeżegwixxu x-xiri sfurzat jiddivulgaw lill-parteċipanti t-tariffi imposti għal dan is-servizz; (e) jekk parti li mhijiex il-parteċipant inadempjenti teżegwixxi x-xiri sfurzat, il-parteċipant inadempjenti jirrimborża l-ammonti kollha mħallsa mill-parti li teżegwixxi skont il-paragrafi 3 u 4. 6. Is-CSDs, is-CCPs, is-swieq regolati, l-MTFs u l-OTFs għandhom jistabbilixxu proċeduri li jippermettulhom jissospendu lil kwalunkwe parteċipant li jonqos b’mod sistematiku milli jipprovdi l-istrumenti finanzjarji msemmija fil-paragrafu 1 jew il-flus fid-data tas-saldu maħsuba u jiddivulgaw lill-pubbliku l-identità tiegħu biss wara li l-parteċipant jingħata l-opportunità jissottometti l-osservazzjonijiet tiegħu. 7. Il-paragrafi 2 sa 6 għandhom japplikaw għat-tranżazzjonijiet kollha tal-istrumenti msemmija fl-Artikolu 5(1) li huma ammessi għan-negozjar fi swieq regolati, innegozjati f’MTFs jew OTFs jew ikklerjati minn CCP. Għal tranżazzjonijiet ikklerjati minn CCP qabel ma jiġu saldati ġewwa sistema ta’ saldu tat-titoli, għandhom jiġu eżegwiti mis-CCP il-miżuri msemmija fil-paragrafi 3 sa 5. Għal tranżazzjonijiet mhux ikklerjati minn CCP, is-swieq regolati, MTFs u OTFs għandhom jinkludu fir-regoli interni tagħhom obbligu fuq il-parteċipanti tagħhom sabiex dawn ikunu soġġetti għal miżuri msemmija l-paragrafi 3 sa 5. 8. B’konsultazzjoni mal-membri tas-SEBĊ, l-AETS għandha tiżviluppa abbozz ta’ standards tekniċi regolatorji sabiex tispeċifika d-dettalji tas-sistema li timmonitorja l-fallimenti tas-saldu u r-rapporti dwar il-fallimenti tas-saldu msemmija fil-paragrafu 1, tal-proċeduri li jiffaċilitaw is-saldu ta’ tranżazzjonijiet wara l-fallimenti tas-saldu msemmija fil-paragrafu 2 u l-miżuri msemmija fil-paragrafi 3 u 5. L-AETS għandha tissottometti dak l-abbozz ta’ standards tekniċi regolatorji lill-Kummissjoni fi żmien sitt xhur mid-data ta’ dħul fis-seħħ ta’ dan ir-Regolament. Qiegħda tiġi ddelegata setgħa lill-Kummissjoni sabiex tadotta l-istandards tekniċi regolatorji msemmija fl-ewwel subparagrafu skont il-proċedura stabbilita fl-Artikoli 10 sa 14 tar-Regolament (UE) Nru 1095/2010. Artikolu 8 Infurzar 1. L-awtorità relevanti tal-Istat Membru li l-liġi tiegħu tapplika għas-sistema ta’ saldu tat-titoli mħaddma minn CSD għandha tkun kompetenti sabiex tiżgura li jiġu applikati l-Artikoli 6 u 7 u sabiex timmonitorja l-penali imposti, b’kooperazzjoni mill-qrib mal-awtoritajiet kompetenti għas-superviżjoni tas-swieq regolati, MTFs, OTFs, u CCPs msemmija fl-Artikolu 7. B’mod partikolari, l-awtoritajiet għandhom jimmonitorjaw l-applikazzjoni tal-penali msemmija fl-Artikolu 7(2) u (4) u tal-miżuri msemmija fl-Artikolu 7(6). 2. Sabiex jiġu żgurati prattiki konsistenti, effiċjenti u effettivi ġewwa l-Unjoni fir-rigward tal-Artikoli 6 u 7 ta’ dan ir-Regolament, l-AETS tista’ toħroġ linji gwida skont l-Artikolu 16 tar-Regolament (UE) Nru 1095/2010. Titolu III Depożitorji ċentrali tat-titoli Kapitolu I Awtorizzazzjoni u superviżjoni tas-CSDs Taqsima 1 L-awtoritajiet responsabbli għall-awtorizzazzjoni u s-superviżjoni tas-CSDs Artikolu 9 Awtorità kompetenti CSD għandu jiġi awotrizzat u superviżat mill-awtorità kompetenti tal-Istat Membru fejn ikun stabbilit. Artikolu 10 Għażla tal-awtorità kompetenti 1. Kull Stat Membru għandu jagħżel l-awtorità kompetenti responsabbli mit-twettiq tad-dmirijiet skont dan ir-Regolament għall-awtorizzazzjoni u s-superviżjoni tas-CSDs stabbiliti fit-territorju tiegħu u għandi jgħarraf lill-AETS dwar dan. Fejn Stat Membru jagħżel aktar minn awtorità kompetenti waħda, dan għandu jiddetermina r-rwoli rispettivi tagħhom u għandu jagħżel awtorità waħda li għandha tkun responsabbli għall-kooperazzjoni mal-awtoritajiet kompetenti tal-Istati Membri l-oħrajn, l-awtoritajiet relevanti msemmija fl-Artikolu 11, l-AETS, u l-ABE kull meta dan ikun imsemmi b’mod speċifiku f’dan ir-Regolament. 2. Fuq is-sit elettroniku tagħha, l-AETS għandha tippubblika lista tal-awtoritajiet kompetenti magħżula skont il-paragrafu 1. 3. L-awtoritajiet kompetenti għandu jkollhom is-setgħat superviżorji u investigattivi meħtieġa għall-eżerċizzju tal-funzjonijiet tagħhom. Artikolu 11 L-awtoritajiet relevanti 1. L-awtoritajiet li ġejjin għandhom ikunu involuti fl-awtorizzazzjoni u s-superviżjoni tas-CSDs kull meta dan ikun speċifikament imsemmi f’dan ir-Regolament: (a) l-awtorità responsabbli mis-sorveljanza tas-sistema ta’ saldu tat-titoli mħaddma mis-CSD fl-Istat Membru li l-liġi tiegħu tapplika għal dik is-sistema ta’ saldu tat-titoli; (b) fejn dan ikun applikabbli, il-bank ċentrali fl-Unjoni li l-parti ta’ flus ta’ sistema ta’ saldu tat-titoli mħaddma mis-CSD tkun saldata fil-kotba tiegħu jew, fil-każ ta’ saldu permezz ta’ istituzzjoni ta’ kreditu skont it-Titolu IV, il-bank ċentrali fl-Unjoni emittenti tal-munita relevanti. 2. Fuq is-sit elettroniku tagħha, l-AETS għandha tippubblika l-lista tal-awtoritajiet relevanti msemmija fil-paragrafu 1. Artikolu 12 Kooperazzjoni bejn l-awtoritajiet 1. L-awtoritajiet imsemmija fl-Artikoli 9 u 11 u l-AETS għandhom jikkooperaw mill-qrib għall-applikazzjoni ta’ dan ir-Regolament, b’mod partikolari fis-sitwazzjonijiet ta’ emerġenza msemmija fl-Artikolu 13. Kull meta dan ikun xieraq u relevanti, din il-kooperazzjoni għandha tinkludi awtoritajiet jew korpi pubbliċi oħrajn, b’mod partikolari dawk stabbiliti jew appuntati skont id-Direttiva 2003/87/KE. Sabiex jiġu żgurati prattiki konsistenti, effiċjenti u effettivi ġewwa l-Unjoni, inkluża l-kooperazzjoni bejn l-awtoritajiet imsemmija fl-Artikoli 9 u 11 fil-valutazzjonijiet differenti meħtieġa għall-applikazzjoni ta’ dan ir-Regolament, l-AETS tista’ toħroġ linji gwida indirizzati lill-awtoritajiet imsemmija fl-Artikolu 9 skont l-Artikolu 16 tr-Regolament (UE) Nru 1095/2010. 2. Fl-eżerċizzju tad-dmrijiet ġenerali tagħhom, l-awtoritajiet kompetenti għandhom jieħdu f’kunsiderazzjoni serja l-impatt potenzjali tad-deċiżjonijiet tagħhom fuq l-istabbiltà tas-sistema finanzjarja fl-Istati Membri l-oħra kollha kkonċernati, b’mod partikolari fis-sitwazzjonijiet ta’ emerġenza msemmija fl-Artikolu 13, fuq il-bażi tat-tagħrif disponibbli. Artikolu 13 Sitwazzjonijiet ta’ emerġenza L-awtoritajiet imsemmija fl-Artikoli 9 u 11 għandhom jgħarrfu minnufih lill-AETS u lil xulxin dwar sitwazzjoni ta’ emerġenza relatata ma’ CSD, inklużi kwalunkwe żviluppi fis-swieq finanzjarji, li jista’ jkollhom effett negattiv fuq